Luka 7:36-50 NA-TWI | Biblica\nLuka 7:36-50 NA-TWI\nFarisini bi frɛɛ Yesu adidi ma ɔpenee so kɔe. Ɔte hɔ redidi no, ɔbea bi a obu bra bɔne wɔ kurow no mu tee ne nka no, ɔde aduhuam bi a ɛsom bo tumpan ma kɔɔ hɔ. Ɔkotow Yesu nan ase sui maa ne nisu no fɔw Yesu nan ase. Afei ɔde ne tinhwi popaa nisu no, soo ne nan de aduhuam no sraa ho.\nFarisini a ɔfrɛɛ Yesu adidi no huu nea ɔbea no yɛe no, ɔkae wɔ ne tirim se, “Sɛ saa onipa yi yɛ odiyifo ampa ara a, anka obehu sɛ saa ɔbea yi bu ɔbra bɔne.”\nYesu huu Farisini no adwene ma ɔka kyerɛɛ no se, “Simon, mewɔ asɛm bi ka kyerɛ wo.” Simon nso ka kyerɛɛ Yesu se, “Kyerɛkyerɛfo, ka ɛ.”\nYesu ka kyerɛɛ no se, “Osikani bi bɔɔ nnipa baanu bi bosea. Ɔmaa ɔbaako sidi mpemnum; ɛnna ɔbaako no nso ɔmaa no sidi ahanum. Wɔn mu biara antumi antua ne ka a ɔde no no nti ɔde kyɛɛ wɔn. Wɔn mu hena na wugye di sɛ ɔbɛpɛ osikani no asɛm yiye?”\nSimon buae se, “Migye di sɛ nea ɔde ne ka kɛse kyɛɛ no no.” Yesu kae se, “Woabua no yiye.”\nAfei Yesu danee n’ani kyerɛɛ ɔbea no bisaa Simon se, “Woahu saa ɔbea yi? Mebaa wo fi, woamma me nsu anhohoro me nan ase; nanso saa ɔbea yi de ne nisu ahohoro me nan ase, asan de ne tinhwi apopa. Mebae yi, woanyɛ me atuu amfa amma me akwaaba; nanso efi bere a ɔbea yi bɛtoo me wɔ ha yi, onnyaee me nan mu so. Woamfa ngo amfɔw me tirim; nanso ɔbea yi de aduhuam a ɛsom bo asra me nan ase. Eyi nti mereka akyerɛ wo se, nea ɔbea yi ayɛ nti, wɔde ne bɔne a ɛdɔɔso no akyɛ no, efisɛ, wayi ɔdɔ kɛse bi adi akyerɛ. Na nea wɔde ne bɔne a esua akyɛ no no, ne dɔ nso sua.”\nAfei Yesu ka kyerɛɛ ɔbea no se, “Wɔde wo bɔne akyɛ wo.”\nWɔn a ɔne wɔn te adidii no bisabisaa wɔn ho wɔn ho se, “Hena ne saa onipa yi a otumi de bɔne kyɛ?”\nYesu ka kyerɛɛ ɔbea no se, “Wo gyidi agye wo nkwa. Fa asomdwoe kɔ.”


Hosea 1 ASCB – 何西阿書 1 CCBT | Biblica\nHosea 1 ASCB – 何西阿書 1 CCBT\n1Ɛberɛ a Usia, Yotam, Ahas ne Hesekia yɛ ahemfo wɔ Yuda, na Yoas babarima Yeroboam di ɔhene wɔ Israel no, Awurade de saa nsɛm yi baa Beeri babarima Hosea nkyɛn.\n2Ɛberɛ a Awurade dii ɛkan kasa faa Hosea so no, ɔka kyerɛɛ no sɛ, “Kɔware odwamanfoɔ,1.2 Kɔware odwamanfoɔ—Yei ne bɔne kɛseɛ a Onyankopɔn nam Hosea so bɔɔ Israelfoɔ kwaadu. na wo ne no nwo, ɛfiri sɛ ɔman no di adwamammɔ ho fɔ na wɔnam so atete wɔ ne Onyankopɔn ntam.” 3Enti, ɔwaree Diblaim babaa Gomer, na ɔnyinsɛnee, woo ɔbabarima maa no.\n4Na Awurade ka kyerɛɛ no sɛ, “To ne din Yesreel,1.4 Yesreel. Asekyerɛ ne “Onyankopɔn na ɔdua.” ɛfiri sɛ, merebɛtwe ɔhene Yehu fie aso, de atua awudie a ɔdii wɔ Yesreel no so ka. Na mede Israel ahennie bɛba awieeɛ. 5Saa ɛda no, mɛbubu Israel tadua wɔ Yesreel bɔnhwa no mu.”\n6Gomer nyinsɛnee bio, na ɔwoo ɔbabaa. Na Awurade ka kyerɛɛ Hosea sɛ, “To ne din Lo-ruhama ɛfiri sɛ, merenna me dɔ adi nkyerɛ Israelfoɔ mma bio, na meremfa wɔn ho nnkyɛ wɔn koraa. 7Nanso, mɛyi me dɔ akyerɛ Yudafoɔ. Me Awurade wɔn Onyankopɔn, mede me tumi bɛgye wɔn afiri wɔn atamfoɔ nsam a meremfa tadua, akofena anaa ɔko anaa apɔnkɔ ne apɔnkɔsotefoɔ.”\n8Ɛberɛ a Gomer twaa Lo-ruhama nufoɔ akyi no, ɔwoo ɔba barima foforɔ. 9Na Awurade kaa sɛ, “To ne din Lo-ami, ɛfiri sɛ monnyɛ me nkurɔfoɔ na mennyɛ mo Onyankopɔn.\n10“Nanso, Israelfoɔ bɛyɛ sɛ mpoano anwea a wɔntumi nkane wɔn. Beaeɛ a wɔka kyerɛɛ wɔn sɛ, ‘Monnyɛ me nkurɔfoɔ’ no, wɔbɛka sɛ, ‘Moyɛ Onyankopɔn teasefoɔ mma.’ 11Na Yudafoɔ ne Israelfoɔ bɛka abɔ mu bio, na wɔbɛyi ɔkwankyerɛfoɔ baako ama wɔn, na wɔn nyinaa bɛsane afiri nnommum no mu aba. Saa ɛda no bɛyɛ da kɛseɛ ama Yesreel.”\nASCB : Hosea 1


Munnya Bere Nnidi Mo Ho Nkɔmmɔ | Mmoa A Wɔde Ma Abusua No\nKENKAN WƆ Afrikaans Albanian Amharic Arabic Arabic (Lebanon) Armenian Azerbaijani Bassa (Cameroon) Bislama Bulgarian Catalan Cebuano Chavacano Chin (Hakha) Chinese Cantonese (Simplified) Chinese Cantonese (Traditional) Chinese Mandarin (Simplified) Chinese Mandarin (Traditional) Chitonga Chitonga (Malawi) Chitumbuka Colombian Sign Language Croatian Czech Danish Dutch English Estonian Faroese Fijian Finnish French Georgian German Greek Haitian Creole Hebrew Hiligaynon Hungarian Iban Igbo Iloko Indonesian Italian Italian Sign Language Japanese Javanese Kabuverdianu Kannada Kiluba Kinyarwanda Kirghiz Kongo Korean Lingala Lithuanian Low German Luo Malagasy Malay Malayalam Mashi Maya Mongolian Myanmar Norwegian Oromo Persian Polish Portuguese Portuguese (Portugal) Punjabi Rarotongan Romanian Russian Russian Sign Language Samoan Sepedi Serbian Serbian (Roman) Shona Sinhala Slovak Slovenian Spanish Swahili Swedish Tagalog Tetun Dili Thai Tigrinya Turkish Twi Tzotzil Ukrainian Urdu Uzbek Valencian Vietnamese Yoruba\nOkununom ne ɔyerenom pii ahu sɛ wɔne wɔn ahokafo ntaa nni nkɔmmɔ. Sɛ wɔwɔ faako mpo a, wɔmmɔ nkɔmmɔ. Adɛn nti na ɛba saa?\nWɔte faako, nso obiara nam ne kwan—adɛn ntia?\nAwarefo bi anom asɛm\nMunsusuw wei ho\n“Bere a ɛsɛ sɛ yɛbɔ nkɔmmɔ no, wobɛhwɛ na me kunu abrɛ sɛ nkontommire, na na me nso mabrɛ paa. Sɛ mebrɛ saa a, adeɛ ketewaa bi a na me bo afu. Enti nea yɛbɛyɛ ara ne sɛ yɛbɛhwɛ TV.”—Anna.\nAbɛɛfo mfiri gye yɛn bɔ so\n“Sohyia midia ne Intanɛt so video ne aseresɛm betumi agye wo bere nyinaa. Wubetumi atena sohyia midia so nnɔnhwerew pii, na w’ani bɛba wo ho so no, na wo ne wo kunu anaa wo yere mmɔɔ nkɔmmɔ baako mpo. Ɛte sɛ nea munni dan baako mu.”—Katherine.\nObiara ne nea n’ani gye ho\n“Me kunu fi adwuma ba a, adeɛ a ɔde gyigye n’ani no, ɛno ara na egye n’adwene. Mehwɛ sɛnea wakɔyɛ adwuma abrɛ no a, ehia sɛ onya bere de dwodwo ne ho. Nanso minyae a anka yɛanya bere pii abɔ nkɔmmɔ.”—Jane.\n“Abɛɛfo mfiri nti, wo ne w’abusua wɔ fie koraa a, nea woantumi anyɛ no adwuma mu no, anhwɛ a wobɛyɛ no fie. Bere a anka ɛsɛ sɛ me ne me yere bɔ nkɔmmɔ no, nea ɛtaa ba ne sɛ adwuma mu e-mail ne text message na mesɛnde sɛnde.”—Mark.\nHu sɛ ehia sɛ wunya bere ne wo kunu anaa wo yere bɔ nkɔmmɔ; ɛnyɛ sɛ wunni hwee yɛ a na mobɛbɔ nkɔmmɔ.\nBible mu afotusɛm: ‘Hwehwɛ mu hu nneɛma a ehia paa no.’—Filipifo 1:10.\nBiribi a ɛsɛ sɛ wususuw ho: Sɛ wohwɛ wo nneyɛe a, ɛkyerɛ sɛ w’aware ho hia wo paa sen w’adwuma ne nneɛma a wode gyigye w’ani anaa? Sɛ wunni dwuma biara di a, ɛnna wohwehwɛ wo kunu anaa wo yere ne no bɔ nkɔmmɔ anaa?\nNyansahyɛ: Ntena hɔ nka sɛ, nkɔmmɔ no ara de ne ho bɛba. Mmom, wo ne wo hokafo no, montaa mpɛ bere na mo nko ara munnidi mo ho nkɔmmɔ.\n“Sɛ me kunu yɛ nhyehyɛe ma me ne no nko ara bom yɛ biribi a, ɛyɛ me dɛ paa. Ɛma mihu sɛ onsi me fam koraa. Afei nso, ɛma me awerɛhyem sɛ n’ani ka me ho. Ɛno ma medɔ no paa.”—Anna.\nƐyɛ a fa wo fon, wo tablɛt, ne nea ɛkeka ho no gu baabi kakra.\nBible mu afotusɛm: “Biribiara wɔ ne bere a wɔahyɛ ato hɔ.”—Ɔsɛnkafo 3:1.\nBiribi a ɛsɛ sɛ wususuw ho: Sɛ text message anaa biribi foforo ba wo fon so a, ɛyɛ a wotaa gyae nkɔmmɔ a wo ne wo kunu anaa wo yere rebɔ no kɔhwɛ anaa?\nNyansahyɛ: Da biara, anyɛ hwee koraa no, mommom nnidi baako, na munnyaw mo fon ngu baabi. Sɛ mobom didi a, ɛma obiara nya kwan ka nea ɔyɛe saa da no.\nSɛ ɛbɛyɛ yiye a, mommom nkodi gua anaa mommom nyɛ fie nneɛma.\nBible mu afotusɛm: “Baanu ye sen ɔbaako, efisɛ wonya wɔn adwumaden so mfaso pii.”—Ɔsɛnkafo 4:9, ase hɔ asɛm.\nBiribi a ɛsɛ sɛ wususuw ho: Wo ne wo kunu anaa wo yere, sɛ obi rekodi gua anaa biribi a ɛte saa a, obiara taa kɔ ne kwan anaa?\nNyansahyɛ: Monka mo ho mmom nyɛ nneɛma. Sɛ ɛyɛ biribi a ɔbaakofo betumi ayɛ mpo a, mommom nyɛ.\n“Egua a mobɛkɔ akodi, nkukuo mu a mobɛhohoro, nneɛma a mobɛbobɔ, mo fie anim a mubesiesie; weinom nyinaa, sɛ́ anka mobɛfa no sɛ ɛyɛ adwuma no, adɛn nti na momfa no sɛ ɛyɛ akwannya a mode bɛbɔ nkɔmmɔ?”—Nina.\nNhwehwɛ nea ɛboro wo kunu anaa wo yere so\nBible mu afotusɛm: “Momma nnipa nyinaa nhu sɛ mote asɛm ase.”—Filipifo 4:5.\nBiribi a ɛsɛ sɛ wususuw ho: Ɛdɛn na wubetumi ayɛ de akyerɛ sɛ nea wohwehwɛ fi wo kunu anaa wo yere hɔ no, ɛmmoro ne so?\nNyansahyɛ: Mommɔ nkɔmmɔ na obiara nhu nea ne yɔnko hia na ɔnyɛ mma no. Monyɛ nhyehyɛe a ɛbɛma mo nyinaa moahu sɛnea mode mo bere bɛyɛ biribi a ɛbɛma obiara ani agye.\n“Me kunu ho yɛ den paa. Me deɛ, yare nti, minni ahoɔden koraa. Metaa ka kyerɛ me kunu sɛ ompue nkogye n’ani, na mɛtena fie atwɛn no. Metena fie, sɛnea ɛbɛyɛ a metumi ahome. Me kunu nso pue, sɛnea ɛbɛyɛ a obetumi atenetene n’apɔw mu. Sɛ obiara tumi yɛ nea ohia a, ɛma yɛn ani gye.”—Daniela.\n“Sɛ mudidi bom a, ɛma munya kwan bɔ nneɛma a ehia ho nkɔmmɔ, na mutumi mpo ka nsɛm bi a ɛyɛ sere de di agorɔ. Ɛma ɔbarima ne ne yere yɛ nnamfo, na ɛnyɛ sɛ nnipa mmienu a wɔte dan baako mu kɛkɛ.”—Jamin ne ne yere Kendra.\n“Nea ɛbɛyɛ biara mubedidi, enti adɛn nti na munnidi mmom? Me nkwadaabere mu nneɛma a mekae a ɛma m’ani gye no, ebi ne bere a na me ne me maame ne me papa tena pon ho didi no. Enti sɛ me ne me kunu didi bom a, ɛno nso boa ma yenya biribi a daakye yɛbɛkae ama yɛn ani agye.”—Monica ne ne kunu Shawn.\nNea edi kan, mo mu biara nsusuw nsɛmmisa a edidi so yi ho. Muwie a, na moabom asusuw obiara mmuae ho.\nBere a wo ne wo kunu anaa wo yere de bɔ nkɔmmɔ seesei no, wohwɛ a, ɛdɔɔso anaa esua?\nƐdɛn na wo kunu anaa wo yere ayɛ de aboa ama mo nkɔmmɔbɔ akɔ so a wubetumi akamfo no wɔ ho?\nNsakrae bɛn na wopɛ sɛ wo kunu anaa wo yere yɛ sɛnea ɛbɛyɛ a wubenya bere pii abɔ nkɔmmɔ?\nAbɛɛfo mfiri nti, ɛtaa ba sɛ wo kunu anaa wo yere rekasa wo ho a, na w’adwene da baabi?\nNnawɔtwe yi, nsakrae bɛn na wo ne wo kunu anaa wo yere, obiara betumi ayɛ na moatumi abɔ nkɔmmɔ a biribiara nyi mo adwene mfi nkɔmmɔ no so?\nYɛbɔ No Mua A: Momfa mo bere nyɛ nneɛma a ɛbɛma mo ani agye.\nNhwehwɛ nea ɛboro wo kunu anaa wo yere so.\nAbɛɛfo mfiri betumi ama w’aware ayɛ yiye na ebetumi nso ama no ayɛ basaa. Aka w’aware sɛn?\nShare Share Munnya Bere Nnidi Mo Ho Nkɔmmɔ\nijwhf asɛm 18


Nnwom 63 NA-TWI - Onyankopɔn ho anigyina - O - Bible Gateway\nNnwom 62Nnwom 64\nNnwom 63 Nkwa Asem (NA-TWI)\n63 O Onyankopɔn, woyɛ me Nyankopɔn na m’ani agyina wo. Me nipadua nyinaa hwehwɛ wo te sɛ asase a ɛso awo na srade ne nsu nni mu. Wo ho sukɔn de me kra. 2 Ma minhu wo wɔ Kronkron mu Kronkron hɔ; ma minhu sɛ woyɛ ɔkɛse ne onuonyamfo. 3 Wo dɔ a wodɔ daa no ye sen nkwa ankasa mpo, enti mɛkamfo wo. 4 Sɛ mete ase yi, mɛda wo ase. Mɛma me nsa so abɔ wo mpae. 5 Me kra bedidi na amee na mɛto anigye nnwom ayi wo ayɛ.


Russia Polisifo Abɔ Awura Yehowa Adansefo Nwɔtwe Afie Mu Akɔhwehwɛ Hɔ Wɔ Crimea | JW.ORG News\nKENKAN WƆ Afrikaans Albanian American Sign Language Armenian Azerbaijani Chichewa Chinese Cantonese (Traditional) Chinese Mandarin (Simplified) Chinese Mandarin (Traditional) Cibemba Croatian Czech Danish Dutch English Estonian Fijian Finnish French Georgian German Greek Hebrew Hungarian Iloko Indonesian Italian Japanese Kinyarwanda Kirghiz Korean Korean Sign Language Lingala Lithuanian Malagasy Myanmar Norwegian Polish Portuguese Romanian Russian Serbian Serbian (Roman) Slovak Slovenian Spanish Swahili Swedish Tagalog Thai Turkish Twi Ukrainian Uzbek Vietnamese Yoruba\nRussia Polisifo Abɔ Awura Yehowa Adansefo Nwɔtwe Afie Mu Akɔhwehwɛ Hɔ Wɔ Crimea\nFida, November 16, 2018 anwummere no, polisifo bɛyɛ 200 a wofi Russia Federal Security Service (FSB) bɔ wuraa Yehowa Adansefo nwɔtwe afie mu wɔ Crimea kɔhwehwɛɛ hɔ.\nNá FSB polisifo no de ade akatakata wɔn anim kurakura tuo. Enti bere a wɔbɔ wuraa anuanom afie mu no, ɛmaa ehu tɔɔ wɔn so. Ɛno nti anuanom mmienu koma bɔɔ periperi ma wɔde wɔn kɔɔ ayaresabea. Ɛmaa yɛn nuabea baako a wanyinsɛn pɔnee. Wei yɛ awerɛhosɛm.\nOnua Aleksandr Ursu a wadi mfe 78 de, polisifo no teetee no pa ara. Wopia no fam ban ho, wɔma ɔdaa fam, na wɔde abankaba guu ne nsa. Afei nso, polisifo no bisabisaa anuanom pii nsɛm.\nSaa bere yi de, Onua Sergey Filatov (nifa so) nko ara ne obi a wɔabɔ no sobo sɛ ɔyɛ nsɛmmɔnedifo. Mmara a wɔde bu Russia man, nea ɛtɔ so 282.2 fã a edi kan a ɛfa nsɛmmɔnedi ho no, ɛno na atumfoɔ no agyina so abɔ no sobo. Russia aban no ahyɛ sɛ wɔn a wɔwɔ Crimea no mfa saa mmara koro yi ara nyɛ adwuma. Onua Sergey Filatov adi mfe 47 na ɔwɔ mma nnan. Ɔno ne Yehowa Danseni a odi kan a wɔabɔ no sobo sɛ otutu ɔman ase wɔ Crimea.\nƆtaa a anuanom refa mu ne sɛnea polisifo bɔ wurawura wɔn afie mu kɔhwehwɛ hɔ no haw yɛn nanso yɛwɔ ahotoso pa ara sɛ Yehowa, yɛn Nyankopɔn bɛhyɛ yɛn den na yɛatumi agyina ɔhaw a ahyɛ wiase yi mu ma no ano.—Yesaia 41:10.\nWɔkɔ So Kyekye Yehowa Adansefo a Wɔwɔ Russia De Wɔn Gu Afiase


Забур 75 CARS - Nnwom 75 AKCB\n1Onyankopɔn, yɛda wo ase,\nyɛda wo ase, efisɛ wo Din abɛn;\nnnipa ka wʼanwonwade kyerɛ.\n2Woka se, “Me na mehyɛɛ bere a ɛsɛ no;\nɛyɛ me na mibu atɛntrenee.\n3Sɛ asase ne so nnipa nyinaa wosow a,\n4Meka kyerɛ ahantanfo se, ‘Monnhoahoa mo ho bio,’\nna meka kyerɛ amumɔyɛfo nso se, ‘Mommma mo mmɛn so.\nmommfa animtiaabu nkasa.’ ”\n6Obiara mmfi apuei anaa atɔe\nanaa sare no so a obetumi ama obi so.\n7Ɛyɛ Onyankopɔn na obu atɛn:\nƆbrɛ ɔbaako ase, na ɔma ɔfoforo so.\nnsa bi a etwa ahuru a wɔde nnuhuam afra ahyɛ no ma;\nohwie, na asase so amumɔyɛfo nyinaa\nnom ma ɛka ase puw.\n9Me de, mɛpae mu aka eyi daa daa;\nmɛto ayeyi dwom ama Yakob Nyankopɔn.\n10Mebubu amumɔyɛfo nyinaa mmɛn,\nna atreneefo mmɛn de, wɔbɛma so.\nAKCB : Nnwom 75


Начало 44 CARSA - 1 Mose 44 AKCB\n1Afei, Yosef hyɛɛ ne somfo panyin no se, “Fa aduan dodow biara a mmarima no betumi asoa no hyɛ wɔn nkotoku no amaama, na fa obiara sika nso hyɛ ne kotoku mu ma no. 2Na fa me dwetɛ kuruwa no ka akumaa no aduan no sika ho, na fa hyɛ ne kotoku no mu.” Na ɔyɛɛ sɛnea Yosef kaa no pɛpɛɛpɛ.\n3Ade kyee anɔpa no, ogyaa anuanom no ne wɔn mfurum no kwan. 4Wɔannu akyiri baabiara, na Yosef ka kyerɛɛ ne somfo panyin no se, “Tiw nkurɔfo no ntɛm, na sɛ woto wɔn a, bisa wɔn se, ‘Adɛn nti na mode bɔne tua papa ka? Adɛn nti na moawia me dwetɛ kuruwa? 5Ɛnyɛ saa kuruwa yi a me wura nom ano na ɔhwɛ mu ka nhumusɛm no ni? Eyi yɛ bɔne kɛse a moayɛ.’ ”\n6Ɔkɔtoo wɔn no, otii saa asɛm koro yi ara mu kyerɛɛ wɔn. 7Nanso anuanom no buaa no se, “Adɛn nti na yɛn wura keka saa nsɛm yi? Ɛmpare wo nkoa sɛ wɔbɛyɛ ade a ɛte saa! 8Sika a yehuu wɔ yɛn nkotoku mu no, yɛansan amfa amfi Kanaan ammrɛ mo ana? Adɛn nti na ɛsɛ sɛ yewia dwetɛ anaa sikakɔkɔɔ fi wo wura fi? 9Sɛ wuhu saa kuruwa no wɔ wo nkoa no biara nkyɛn a, okum na ɛsɛ sɛ wukum saa onipa no. Na sɛ ɛba saa nso a, yɛn nyinaa bɛyɛ wo wura nkoa.”\n10Ɔsomfo no buae se, “Eye, na nea owiae no nko na ɔbɛyɛ mʼakoa; na mo a moaka no bɛfa mo ho adi.”\n11Anuanom no nyinaa yiyii wɔn nnesoa no fii mfurum no so guu fam, sansan wɔn nkotoku no ano. 12Na ɔsomfo no fii ase, hwehwɛɛ wɔn nkotoku no mu fi ɔpanyin no so kosii akumaa no so. Wohuu kuruwa no wɔ Benyamin kotoku no mu. 13Ɛbaa saa no, anuanom no sunsuan wɔn ntade mu. Afei, wɔn nyinaa san hyehyɛɛ wɔn nnesoa no wɔ wɔn mfurum no so, san kɔɔ kurow no mu.\n14Bere a Yuda ne ne nuanom no koduu kurow no mu hɔ no, na Yosef da so wɔ ne fi hɔ. Enti wɔn nyinaa totow wɔn ho guu fam wɔ nʼanim. 15Yosef bisaa wɔn se, “Dɛn ade na moayɛ yi? Munnim sɛ onipa a ɔte sɛ me nam nhumusɛm so betumi ahu biribiara mu ana?”\n16Yuda buae se, “Anoyi bɛn na yebetumi ayi wɔ me wura anim? Asɛm bɛn na yɛwɔ ka? Yɛbɛyɛ dɛn na yɛatumi ama woahu sɛ yenni saa asɛm yi ho fɔ? Onyame ada yɛn wʼasomfo afɔdi yi adi. Yɛne nea wohuu kuruwa no wɔ no nkyɛn no nyinaa yɛ yɛn wura nkoa.”\n17Nanso Yosef kae se, “Ɛmpare me sɛ mɛyɛ ade a ɛte saa. Onipa a wohuu kuruwa no wɔ ne nkyɛn no nko ara na ɔbɛyɛ mʼakoa. Mo a moaka no de, monsan nkɔ mo agya nkyɛn asomdwoe mu.”\n18Yuda sɔre kɔɔ Yosef anim, ka kyerɛɛ no se, “Ma me a meyɛ wʼakoa no kwan na me ne wo, me wura, nkasa. Ɛwɔ mu sɛ wo ne Farao yɛ pɛ de, nanso mesrɛ wo, nya ntoboase ma wʼakoa. 19Me wura bisaa nʼasomfo no se, ‘Mowɔ agya anaa onuabarima bi?’ 20Na yebuae se, ‘Yɛwɔ agya a wabɔ akwakoraa ne yɛn kaakyiri a ɔwoo no ne nkwakoraabere mu. Ne nuabarima a ɔka ne ho no awu. Na ɔno nko ara ne ne na ba a waka. Nʼagya pɛ nʼasɛm yiye.’\n21“Na ɔka kyerɛɛ wʼasomfo se, ‘Momfa no mmra, na menhwɛ no.’ 22Yɛka kyerɛɛ me wura se, ‘Abarimaa no rentumi ntew ne ho mfi nʼagya ho. Na sɛ ɛba sɛ ɔtew ne ho fi nʼagya ho a, nʼagya no bewu.’ 23Ɛnna woka kyerɛɛ wʼasomfo se. ‘Sɛ moamfa mo nua kumaa no anka mo ho amma a, munnsi mʼanim bio.’ 24Yɛsan kɔɔ wʼakoa, yɛn agya nkyɛn no, yɛkaa wo a woyɛ yɛn wura no nsɛm a woka kyerɛɛ yɛn no nyinaa kyerɛɛ no.\n25“Na yɛn agya kae se, ‘Monsan nkɔ bio nkɔtɔ aduan kakra mmra.’ 26Nanso yɛka kyerɛɛ yɛn agya se, ‘Yɛrentumi nkɔ, gye sɛ yɛn nua kumaa no ka yɛn ho. Sɛ yɛamfa yɛn nua kumaa no anka yɛn ho ankɔ a, yɛrentumi nkɔ owura no anim.’\n27“Wʼakoa, yɛn agya, ka kyerɛɛ yɛn se, ‘Munim sɛ me ne me yere woo mmabarima baanu. 28Wɔn mu baako fii me nkyɛn kɔe a manhu no bio ma mekae se, “Aboa bi atetew no pasaa.” Efi saa bere no, minhuu no bio. 29Sɛ mofa oyi fi me nkyɛn, na asiane bi kosiane no wɔ kwan so a, me nso, mede awerɛhow bewu bi.’\n30“Enti saa bere yi, sɛ yekopue fi wʼakoa, yɛn agya, anim na abofra yi nka yɛn ho, ne sɛnea ne koma da abofra no so fa no, 31sɛ ohu sɛ abofra no nka yɛn ho a, obewu. Wo nkoa bɛma wɔn agya de ne ti so dwen akɔ asaman awerɛhow mu. 32Wʼakoa a ɔde ne ho dii abofra no akagyinamu sɛ ɔde no bɛba no kae se, ‘Sɛ mamfa no ansan ammrɛ wo a, ɛho asodi no mmɛda me so, me nkwanna nyinaa.’\n33“Afei, mesrɛ wo, ma wʼakoa nsi abofra no anan mu wɔ ha, na ma abofra no ne ne nuabarimanom no nsan nkɔ. 34Na sɛ abofra no anka me ho ankɔ a, mɛyɛ dɛn na makopue wɔ mʼagya anim? Dabi! Merentumi nnyina ahohia a ɛbɛto mʼagya wɔ saa asɛm yi ho no ano.”\nAKCB : 1 Mose 44


Dwom 65—Kɔ W’anim! | Kristofo Dwom\nKENKAN WƆ Afrikaans Albanian Amharic Armenian Aymara Azerbaijani Azerbaijani (Cyrillic) Baoule Bassa (Cameroon) Bicol Bislama Boulou Bulgarian Cebuano Chichewa Chinese Mandarin (Simplified) Chitonga Chitonga (Malawi) Chitumbuka Chiyao Chokwe Cibemba Cinyanja Croatian Damara Dangme Danish Douala Drehu Dutch English Ewe Fijian Fon French Ga German Greek Guarani Gun Haitian Creole Hiligaynon Hungarian Icelandic Iloko Indonesian Italian Karen (S'gaw) Kikaonde Kikongo Kikuyu Kiluba Kinyarwanda Kirghiz Kiribati Kirundi Kisi Kongo Korean Krio Kurdish Kurmanji (Caucasus) Kwangali Kwanyama Latvian Lhukonzo Lingala Lithuanian Luganda Luvale Macedonian Macua Malagasy Malay Mambwe-Lungu Mapudungun Mauritian Creole Myanmar Ndau Ndebele Ngangela Nias Norwegian Nzema Oromo Ossetian Otetela Pangasinan Papiamento (Curaçao) Persian Pidgin (Cameroon) Polish Ponapean Portuguese Quechua (Ancash) Quechua (Ayacucho) Quechua (Bolivia) Quechua (Cuzco) Quichua (Imbabura) Romanian Russian Samoan Sena Sepedi Serbian Serbian (Roman) Sesotho (Lesotho) Sesotho (South Africa) Seychelles Creole Shona Silozi Sinhala Spanish Sunda Swahili Swedish Tagalog Tahitian Tatar Telugu Thai Tigrinya Tojolabal Tok Pisin Tshiluba Turkish Twi Ukrainian Uruund Wallisian Wolaita Yapese Yoruba Zulu\n1. Kɔ w’a-nim ko-si sɛ wo ho bɛ-ko-kwaw!\nFa n-si ka a-sɛm; men-su-ro nni-pa bia-ra.\nFa a-w’rɛ-kye-kye ma wɔn a wɔ-di yaw;\nNyan-ko-pɔn be-hyi-ra wo.\nO-bia-ra be-tu-mi a-yɛ bi.\nYe-su yɛɛ a-sɛm-pa-ka yi bi.\nYɛn Nyan-ko-pɔn ne A-w’ra-de taa yɛ’a-kyi.\nYe-di no-kwa-re ma wɔn\n2. Kɔ w’a-nim fa a-hoɔ-den ka a-sɛm no.\nKa n-kwa-gye a-sɛm-pa kye-rɛ a-ni-gye-fo.\nYe-ho-wa yɛ he-ne; yɛ-bɛ-kam-fo no.\nYɛ-nam a-sɛm-pa no so.\nA-tam-fo pɛ sɛ yɛn ko-ma tu.\nNan-so kɔ w’a-nim daa; ɛ-mmɔ hu.\nYe-ho-wa bɛ-boa wo ɔ-haw nyi-naa mu.\nKɔ so ky’rɛ-ky’rɛ daa nyi-naa.\n3. Kɔ w’a-nim na yɛ san-kɔ-hwɛ b’re nyi-naa.\nA-dwu-ma no dɔɔ-so,\nen-ti fa w’a-hoɔ-den boa.\nMa Ye-ho-wa hon-hom n-kye-rɛ wo kwan.\nNa w’a-ni be-gye ɛn-nɛ.\nDɔ nni-pa wu-nya wɔn no nyi-naa.\nMa wo nky’rɛ-ky’rɛ no nka wɔn ko-ma.\nBoa wɔn nyi-naa ma wɔn-kɔ wɔn a-nim daa.\nNo-kwa-re hann bɛ-hye-rɛn.\n(Hwɛ Filip. 1:27; 3:16; Heb. 10:39 nso.)\nKɔ W’anim! (Dwom 65)


Dɛn na na Mmara Ma Ho Kwan Homeda? | Yesu Asetena\nƆSAA ƆBARIMA BI A NE NSA AWU YAREƐ HOMEDA\nHomeda foforo dui no, Yesu kɔɔ hyiadan bi mu. Ɛbɛyɛ sɛ na hyiadan no wɔ Galilea, na ɔkɔtoo ɔbarima bi a ne nsa nifa awu. (Luka 6:6) Ná akyerɛwfo ne Farisifo no rehwɛ nea Yesu bɛyɛ. Wɔn haw ne sɛn? Wɔbisaa asɛm bi maa adwene a wɔkura no daa adi. Wɔbisaa sɛ: “Mmara ma kwan sɛ wɔsa yareɛ homeda?”—Mateo 12:10.\nNá Yudafo nyamesom mpanimfoɔ no te nka sɛ ansa na wɔbɛsa obi yareɛ Homeda no, gye sɛ ɔgyina owuo ne nkwa nkwanta. Enti sɛ obi nan mu bu anaa ɛfekyere a, mmara mma kwan sɛ wɔbɛkyere nan no Homeda, efisɛ ɛnyɛ owuo asɛm. Ɛda adi pefee sɛ, asɛm a akyerɛwfo ne Farisifo no bisaa Yesu no, ɛnyɛ sɛ yarefo no asɛm na na ɛyɛ wɔn mmɔbɔ. Mmom na wɔrepɛ biribi agyina so abɔ Yesu kwaadu.\nNanso na Yesu ahu wɔn adwene dadaada. Ná ɔnim sɛ wɔn ankasa ahyehyɛ wɔn mmara dendeenden a wɔde kyerɛ nea obi yɛ a ɛkyerɛ sɛ wayɛ adwuma Homeda, nanso na ɛne Kyerɛwnsɛm nhyia. (Exodus 20:8-10) Nea na wɔreyɛ no, na ɛnyɛ ade foforo mma Yesu; ná wayɛ ade pa ama wɔanya ho asɛm pɛn. Afei Yesu yɛɛ biribi, na na ɔnim sɛ nea ɛbɛyɛ biara nkurɔfo no bɛnya ho asɛm aka. Ɔka kyerɛɛ ɔbarima a ne nsa awu no sɛ: “Sɔre bra mfimfini ha.”—Marko 3:3.\nYesu bisaa akyerɛwfo ne Farisifo no sɛ: “Mo mu hwan na ɔwɔ odwan bi a sɛ ɔkɔtɔ amena mu homeda a, ɔrensɔ ne mu nyi no mfiri mu?” (Mateo 12:11) Saa bere no, na odwan yɛ agyapade a ɛtumi de sika ba fie, enti sɛ obi deɛ tɔ amena mu a, ɔrennyaw no hɔ mma ade nkye. Sɛ wanyi aboa no a, ɔbɛtumi awu ama wabɔ ka. Afei nso, na Kyerɛwnsɛm no aka sɛ: “Ɔteneneeni ani kũ n’afieboa kra ho.”—Mmebusɛm 12:10.\nYesu de too n’asɛm no ho kaa sɛ: “Hwɛ sɛdeɛ onipa som bo pii sene odwan! Enti mmara ma ho kwan sɛ wɔyɛ adepa homeda.” (Mateo 12:12) Ɛno kyerɛ sɛ, Yesu sa ɔbarima no yareɛ a, ɔmmuu Homeda so. Asɛm a Yesu kae no, na aba wom na na ɛkyerɛ sɛ ɔwɔ mmɔborɔhunu. Enti wɔantumi anka ho hwee.\nYesu bo fuu wɔn, na wɔn adwemmɔne no maa ne werɛ hoo paa. Afei ɔtotoo n’ani hwɛɛ nnipa a wɔahyia hɔ no, na ɔka kyerɛɛ ɔbarima no sɛ: “Tene wo nsa.” (Mateo 12:13) Bere a ɔbarima no tenee ne nsa a awu no, ɛsan yɛɛ yie. Ɔbarima no ani gyee paa. Akyerɛwfo ne Farisifo a wɔrepɛ Yesu anya no no nso ɛ, dɛn na wɔyɛe?\nƆbarima no ho tɔɔ no no, na anka ɛsɛ sɛ Farisifo no ani gye, nanso “ntɛm ara wɔne Herode akyidifoɔ no tuu [Yesu] ho agyina sɛdeɛ ɛbɛyɛ a wɔbɛku no.” (Marko 3:6) Herode akyitaafo no, na wɔn mu bi yɛ Sadukifo. Sadukifo nso yɛ nyamesomfo bi a anka wɔne Farisifo nka koraa, nanso ɛha yi deɛ wɔyɛɛ baako tiaa Yesu.\nDɛn na ɛkɔɔ so wɔ Yudafo nyamesom mpanimfoɔ no ne Yesu ntam?\nAdwene a ɛntene bɛn na na Yudafo nyamesom mpanimfoɔ no kura wɔ Homeda mmara no ho?\nHomeda ho adwene a ɛmfata no, ɔkwampa bɛn na Yesu faa so bɔ gui?


Atemmufoɔ 10 ASCB - मत्ती 10 NCA\nTola Bɛyɛ Israel So Ɔtemmufoɔ\n1Abimelek wuo akyi no, Pua a ɔyɛ Dodo aseni no babarima Tola ba bɛgyee Israel. Na ɔfiri Isakar abusuakuo mu, nanso ɔtenaa Samir a ɛwɔ Efraim bepɔ asase so. 2Ɔyɛɛ Israel so ɔtemmufoɔ mfeɛ aduonu mmiɛnsa. Ɔwuiɛ no wɔsiee no wɔ Samir.\nYair Bɛyɛ Israel So Ɔtemmufoɔ\n3Tola wuo akyi no, Yair a ɔfiri Gilead bɛyɛɛ Israel so ɔtemmufoɔ mfeɛ aduonu mmienu. 4Ne mmammarima aduasa tena wɔn mfunumu so kyinkyini, na wɔdi nkuro aduasa so wɔ Gilead asase so, a ɛbɛsi ɛnnɛ wɔfrɛ hɔ Yair Nkuro. 5Yair wuiɛ na wɔsiee no Kamon.\nAmonfoɔ Hyɛ Israelfoɔ So\n6Bio, Israelfoɔ yɛɛ Awurade ani so bɔne. Wɔsomm Baal ne Astoret ahoni ne Aram, Sidon, Moab, Amon ne Filistia anyame. Wɔtwee wɔn ho firii Awurade ho a wɔansom no koraa. 7Enti Awurade bo fuu Israelfoɔ, na ɔde wɔn hyɛɛ Filistifoɔ ne Amorifoɔ nsa, 8na wɔfirii aseɛ hyɛɛ wɔn so saa afe no. Wɔhyɛɛ Israelfoɔ a wɔwɔ Asubɔnten Yordan apueeɛ fam wɔ Amorifoɔ (wɔ Gilead) asase no so mfeɛ dunwɔtwe. 9Amorifoɔ no nso twaa Yordan kɔɔ atɔeɛ fam kɔto hyɛɛ Yuda, Benyamin ne Efraim so, Israelfoɔ kɔɔ ahokyere kɛseɛ mu. 10Afei Israelfoɔ su frɛɛ Awurade sɛ, “Yɛayɛ bɔne atia wo, ɛfiri sɛ yɛatwe yɛn ho afiri yɛn Onyankopɔn ho na yɛasom Baal ahoni.”\n11Awurade buaa sɛ, “Mannye mo amfiri Misraimfoɔ, Amorifoɔ, Amonfoɔ, Filistifoɔ 12Sidonfoɔ, Amalekfoɔ ne Maonfoɔ nsam? Ɛberɛ a wɔhyɛɛ mo so no, mosu frɛɛ me na megyee mo. 13Nanso, moagya me akɔsom anyame foforɔ. Ɛno enti, merennye mo bio. 14Monkɔsu nkyerɛ anyame a moafa wɔn no. Momma wɔnnye mo ɛberɛ a morehunu amaneɛ yi.”\n15Nanso, Israelfoɔ no kɔɔ so srɛɛ Awurade sɛ, “Yɛayɛ bɔne. Twe yɛn aso sɛdeɛ ɛfata. Nanso, gye yɛn firi yɛn atamfoɔ nsam ɛnnɛ.” 16Na Israelfoɔ no too ananafoɔ anyame no guu nkyɛn bɛsom Awurade. Na Awurade ho yeraa no wɔ wɔn ahokyere no ho.\n17Saa ɛberɛ no na Amonfoɔ asraadɔm aboa wɔn ho ano wɔ Gilead, sɛ wɔrekɔto ahyɛ Israel akodɔm so wɔ Mispa. 18Na Gilead ntuanofoɔ no keka kyerɛɛ wɔn ho wɔn ho sɛ, “Obiara a ɔbɛdi ɛkan ato ahyɛ Amonfoɔ so no, bɛyɛ deɛ ɔbɛdi Gileadfoɔ nyinaa so.”\nASCB : Atemmufoɔ 10


1 Samuel 8 ASCB - Matej 8 CRO\nIsrael Hwehwɛ Ɔhene\n1Samuel bɔɔ akɔkoraa no, ɔyii ne mmammarima sɛ wɔnyɛ Israel atemmufoɔ. 2Nʼabakan no din de Yoɛl ɛnna ne ba a ɔtɔ so mmienu no din de Abiya. Na wɔyɛ atemmufoɔ wɔ Beer-Seba. 3Nanso, na ne mmammarima no nte sɛ wɔn agya. Wɔyɛɛ sikanibereɛ. Wɔgyegyee adanmudeɛ, buu ntɛnkyea.\n4Enti, Israel mpanimfoɔ nyinaa hyiaa Samuel wɔ Rama ne no bɛdii saa asɛm yi ho nkɔmmɔ. 5Wɔka kyerɛɛ no sɛ, “Woabɔ akɔkoraa, na wo mmammarima nso nnante wʼakwan so; enti, si ɔhene na ɔnni yɛn anim sɛdeɛ aman bebree yɛ noɔ no.”\n6Wɔn abisadeɛ no anyɛ Samuel dɛ enti, ɔkɔɔ Awurade anim kɔbisaa akwankyerɛ. 7Na Awurade ka kyerɛɛ Samuel sɛ, “Tie nsɛm a ɔmanfoɔ no reka kyerɛ wo no na yɛ. Ɛnyɛ wo na wɔapo, na mmom, me na wɔapo me, sɛ mennni wɔn so ɔhene bio. 8Ɛfiri ɛberɛ a meyii wɔn firi Misraim no bɛsi ɛnnɛ yi no, wɔakɔ so apo me akɔdi anyame foforɔ akyi; na ɛnnɛ yi, saa ara na wɔde reyɛ wo. 9Ɛno enti, tie wɔn, nanso bɔ wɔn kɔkɔ anibereɛ so, na ma wɔnhunu ɛkwan a ɔhene a ɔrebɛdi wɔn so no de wɔn bɛfa so.”\n10Enti, Samuel kaa Awurade kɔkɔbɔ no kyerɛɛ nnipa no. 11“Sei na ɔhene ne mo bɛtena. Ɔhene bɛtwe mo mmammarima akɔfra nʼasradɔm mu, na wɔama wɔn atu mmirika adi ne nteaseɛnam anim. 12Ebinom bɛyɛ nʼakodɔm mu asahene, na ebinom nso ayɛ nkoa mu asomfoɔ. Wɔbɛhyɛ ebinom ma wɔafuntum nʼafuo, na wɔatwa nʼafudeɛ, na afoforɔ ayɛ nʼakodeɛ ne ne teaseɛnam ho nneɛma. 13Ɔhene no bɛgye mo mmammaa afiri mo nsam, na wahyɛ wɔn ama wɔanoa nnuane, na wɔato nnuane, na wɔayɛ nnuhwam nso ama no. 14Ɔbɛgye mo mfuo ne mo bobe mfuo ne mo ngo mfuo a ɛyɛ no afiri mo nsam, na ɔde ama ɔno ankasa nʼasomfoɔ. 15Ɔbɛgye mo mfudeɛ mu nkyɛmu edu mu baako, na wakyekyɛ ama nʼadwumayɛfoɔ ne nʼasomfoɔ. 16Ɔbɛpɛ sɛ ɔbɛnya mo mfenaa ne nkoa, na wagye mo anantwie papa ne mo mfunumu de wɔn ayɛ nʼadwuma. 17Ɔbɛgye mo nnwan mu nkyɛmu edu mu baako na moayɛ nʼasomfoɔ. 18Sɛ ɛda no duru a, mobɛsrɛ ahomegyeɛ afiri saa ɔhene a morepɛ no no nkyɛn, nanso Awurade remmoa mo.”\n19Nanso, ɔmanfoɔ no antie Samuel kɔkɔbɔ no. Asɛm a wɔkaeɛ ara ne sɛ, “Sɛ ɛte sɛn koraa a, yɛpɛ ɔhene. 20Yɛpɛ sɛ yɛyɛ sɛ aman a wɔatwa yɛn ho ahyia no. Yɛn ɔhene bɛdi yɛn so, na wadi yɛn anim akɔ ɔko.”\n21Enti, Samuel kaa asɛm a nkurɔfoɔ no ka kyerɛɛ no no kyerɛɛ Awurade, 22na Awurade buaa sɛ, “Yɛ deɛ wɔreka no ma wɔn, na ma wɔn ɔhene.” Afei, Samuel penee so, na ɔmaa obiara kɔɔ ne kurom.\nASCB : 1 Samuel 8


Ɛyɛ Ampa sɛ Yesu Nyanee Awufo? Adɛn Nti na Ɔyɛɛ Saa? | Bible Nsɛmmisa Ho Mmuae\nKENKAN WƆ Afrikaans Albanian Amharic Arabic Armenian Aymara Bislama Bulgarian Catalan Cebuano Chichewa Chinese Mandarin (Simplified) Chinese Mandarin (Traditional) Chitonga Chitonga (Malawi) Chitumbuka Cibemba Croatian Czech Danish Drehu Dutch Efik English Estonian Ewe Finnish French Ga Garifuna Georgian German Greek Guarani Haitian Creole Hebrew Hiligaynon Hmong (White) Hungarian Icelandic Igbo Iloko Indonesian Italian Japanese Kazakh Kikaonde Kikuyu Kiluba Kimbundu Kinyarwanda Kirghiz Kirundi Kisi Kisonge Kongo Korean Krio Lingala Lithuanian Luganda Luo Macedonian Malagasy Mam Maya Mazatec (Huautla) Moore Nahuatl (Central) Nepali Ngabere Norwegian Nyaneka Nzema Oromo Ossetian Otetela Papiamento (Aruba) Papiamento (Curaçao) Persian Polish Portuguese Quechua (Bolivia) Romanian Russian Sango Sepedi Serbian Serbian (Roman) Sesotho (Lesotho) Shona Silozi Sinhala Slovak Slovenian Spanish Sranantongo Swahili Swahili (Congo) Swedish Tagalog Tatar Thai Tigrinya Tshiluba Tsonga Tswana Turkish Twi Ukrainian Umbundu Uruund Vietnamese Wallisian Wayuunaiki Wolaita Xhosa Zande Zulu\nYesu nyanee n’adamfo Lasaro a na wawu nnanan\nBible si no pi sɛ Yesu nyanee awufo. Saa nsɛm no nyɛ anansesɛm, efisɛ Bible kaa baabi pɔtee a Yesu nyanee awufo no ne bere a ɔnyanee wɔn. Baako ne asɛm a ɛsii afe 31 Y.B. ahohuru bere mu. Yesu ne nnipadɔm bi fii Kapernaum kɔɔ Nain. Wɔduu hɔ no, wɔhyiaa nnipa bebree, na Yesu nyanee obi a wawu. Yɛbɛtumi agye saa asɛm no adi efisɛ ɛwɔ Onyankopɔn Asɛm Bible mu. Afei nso nnipa pii de wɔn ani hui.—Kenkan Luka 7:11-15.\nBere bi nso, Yesu nyanee n’adamfo Lasaro a na wawu nnanan. Yɛbɛtumi agye saa asɛm no adi, efisɛ ɛno nso sii no, na nnipa pii wɔ hɔ.—Kenkan Yohane 11:39-45.\nDɛn nti na Yesu nyanee awufo?\nNea enti a Yesu nyanee awufo ne sɛ na nnipa asɛm yɛ no mmɔbɔ. Afei nso ɔyɛɛ saa de kyerɛɛ sɛ n’Agya a ɔyɛ Nkwamafo no ama no owu so tumi.—Kenkan Yohane 5:21, 28, 29.\nAwufo a Yesu nyanee wɔn no ma yɛn awerɛhyem sɛ nea wahyɛ bɔ sɛ ɔbɛyɛ daakye no nyinaa bɛba mu. Ɔbɛnyane nnipa mpempem pii. Wɔn a ɔbɛnyane wɔn no bi yɛ wɔn a wɔnteɛ. Saafo no yɛ nnipa a na wɔnnim nokware Nyankopɔn no ansa na wɔrewu. Enti sɛ wɔnyane a, wɔbɛnya kwan asua Onyankopɔn ho ade na wɔadɔ no.—Kenkan Asomafo Nnwuma 24:15.


Yosua 19 | Intanɛt So Bible| Wiase Foforɔ Nkyerɛaseɛ\n19 Afei ntonto a ɛto so abien+ no bɔɔ Simeon abusuakuw no, Simeon mma+ mmusua no. Ná wɔn agyapade no wɔ Yuda abusuakuw no asase so.+ 2 Bere a wɔmaa wɔn agyapade no, nkurow a wonyae no bi ne Beer-Seba,+ Saba, Molada,+ 3 ne Hasar-Sual,+ Bala, Esem,+ 4 ne Eltolad,+ Betul, Horma, 5 ne Siklag,+ Bet-Makabot, Hasar-Susa,+ 6 ne Bet-Lebaot+ ne Saruhen; nkurow dumiɛnsa ne ɛho nkuraa. 7 Ain,+ Rimon,+ Eter, ne Asan;+ nkurow anan ne ɛho nkuraa, 8 ne nkuraa a atwa nkurow yi nyinaa ho ahyia de kosi Baalat-Beer+ ne Rama+ wɔ anafo. Eyi ne Simeon mma mmusua no agyapade. 9 Yuda abusuakuw no agyapade no bi na wɔde maa Simeon abusuakuw no, efisɛ na Yudafo agyapade no sõ dodo ma wɔn.+ Enti na Simeon abusuakuw no nkurow wɔ Yudafo asase so.+ 10 Ntonto a ɛto so abiɛsa+ no bɔɔ Sebulon+ mma mmusua no. Na wɔn asase no hye kosi Sarid. 11 Ɔhye no toa so fa atɔe fam kɔ Mareal de kosi Dabeset, na ɛkɔ ara kɔfa subon a ɛne Yokneam+ di nhwɛanim no ho. 12 Na efi Sarid san kɔfa apuei kɔ Kislot-Tabor hye so, na efi hɔ kɔfa Daberat+ foro kɔ Yafia. 13 Afei etwam fa apuei kɔ Gat-Hefer+ ne Et-Kasin. Efi hɔ kɔ Rimon, na ɛtoa so kɔ Nea. 14 Ɔhye no kɔntɔn fa atifi kɔ Hanaton, na ano kɔpem Yifta-El bon mu, 15 ne Katat, Nahalal, Simron,+ Yidala, ne Betlehem;+ nkurow dumien ne ɛho nkuraa. 16 Eyi ne Sebulon mma mmusua+ no agyapade;+ nkurow ne ɛho nkuraa. 17 Ntonto a ɛto so anan no bɔɔ Isakar+ mma mmusua no. 18 Wɔn asase no hye kɔfa Yesreel,+ Kesulot, Sunem,+ 19 ne Hafraim, Sihon, Anaharat, 20 ne Rabit, Kision, Ebes, 21 ne Remet, En-Ganim,+ En-Hada, ne Bet-Pases. 22 Na ɔhye no san kɔfa Tabor,+ Sahasuma, ne Bet-Semes, na ano kɔpem Yordan ho; nkurow dunsia ne ɛho nkuraa. 23 Eyi ne Isakar mma mmusua+ no agyapade; nkurow no ne ɛho nkuraa. 24 Ntonto a ɛto so anum+ no bɔɔ Aser+ mma mmusua no. 25 Wɔn hye ne Helkat,+ Hali, Beten, Aksaf,+ 26 ne Alamelek, Amad, ne Misal.+ Ɛkɔ atɔe kɔfa Karmel+ ne Sihor-Libnat, 27 na ɛsan kɔfa apuei kɔ Bet-Dagon kosi Sebulon+ ne Yifta-El bon mu wɔ atifi; ɛkɔ Bet-Emek ne Neiel, na efi hɔ kɔ Kabul wɔ benkum so, 28 na ɛkɔfa Ebron, Rehob, Hamon, ne Kana, na ekodu Sidon+ kɛse. 29 Na ɔhye no dan kɔfa Rama kɔ ara kodu Tiro+ kurow a wɔabɔ ho ban no mu. Afei ɛkɔfa Hosa de kosi po no ho wɔ Aksib+ mpɔtam, 30 ne Uma, Afek,+ ne Rehob;+ nkurow aduonu abien ne ɛho nkuraa. 31 Eyi ne Aser asefo mmusua+ no agyapade; nkurow ne ɛho nkuraa. 32 Ntonto a ɛto so asia+ no bɔɔ Naftali+ abusuakuw no, Naftali mma mmusua no. 33 Wɔn hye no fi Helef kɔfa Saananim+ dua kɛse no ho kɔ Adami-Nekeb ne Yabneel kosi Lakum; na ano kɔpem Yordan ho. 34 Ɛkɔfa atɔe kɔ Asnot-Tabor, na efi hɔ kɔ Hukok kosi Sebulon+ wɔ anafo, Aser+ wɔ atɔe, Yuda+ wɔ Yordan apuei fam. 35 Nkurow a wɔabɔ ho ban no ne Sidim, Ser, Hammat,+ Rakat, Kineret,+ 36 ne Adama, Rama, Hasor,+ 37 ne Kedes,+ Edrei, En-Hasor, 38 ne Yiron, Migdal-El, Horem, Bet-Anat, ne Bet-Semes;+ nkurow dunkron ne ɛho nkuraa. 39 Eyi ne Naftali mma mmusua+ no agyapade;+ nkurow ne ɛho nkuraa. 40 Ntonto a ɛto so ason+ no bɔɔ Dan+ mma mmusua no. 41 Wɔn agyapade no hye fa Sora,+ Estaol, Ir-Semes, 42 ne Saalabin,+ Ayalon,+ Yitla, 43 ne Elon, Timna,+ Ekron,+ 44 ne Elteke, Gibeton,+ Baalat,+ 45 ne Yehud, Bene-Berak, Gat-Rimon,+ 46 ne Me-Yarkon ne Rakon, na ɔhye no kɔfa Yopa+ anim. 47 Nanso na Dan mma no asase sua+ ma wɔn. Enti Dan mma no de wɔn ani kyerɛɛ atifi ne Lesemfo+ kɔkoe, na wɔtwee nkrante too kurow no so, na wɔfa tenaa so. Afei wɔde wɔn agya Dan din too Lesem so, enti wɔfrɛɛ kurow no Dan.+ 48 Eyi ne Dan mma mmusua no agyapade; nkurow ne ɛho nkuraa. 49 Afei wowiee asase no kyekyɛ. Na Israelfo maa Nun ba Yosua agyapade wɔ wɔn mfinimfini. 50 Wɔde kurow a obisae no maa no+ sɛnea Yehowa hyɛe no. Kurow no ne Timnat-Sera+ a ɛwɔ Efraim bepɔw so no; na ɔkyekyee kurow no tenaa mu. 51 Eyinom ne nsase a ɔsɔfo Eleasar ne Nun ba Yosua ne Israel agyanom mmusua mu atitiriw bɔɔ ntonto wɔ Silo+ kyɛ maa wɔn.+ Wɔyɛɛ saa wɔ Yehowa anim wɔ ahyiae ntamadan no ano.+ Afei wowiee asase no kyekyɛ.


Ghana ɛyɛ Ɔman wɔ Abibiman mu. Kane no na yɛfrɛ ɔman no sɛ "Gold Coast" a ɛyɛ Sika Mpoano. N'ahenkuro din ne Nkran (Accra). Ghanafoɔ dodoɔ bɛyɛ sɛ ɔpepepe adusa ne akyire (over 30 million). Ghana yɛ Ɔman a ɛnyaa fahodie kane wɔ Abibiman mu nyinaa wɔ Ɔbɛnem bosome da ɛtɔ so nsia, afe apem ahankron aduonu-nson mu (Ɔbɛnem 6, 1957). Ɔmanpanin a ɔdii ɔman no anim maa yɛnyaa fahodie no ne Osagyefoɔ Dɔkota Okunini Kwame Nkrumah.\nNkuro akɛseɛ no bi ne Kumasi, Oguaa (Cape Coast), Koforidua, Tema, Tamale, Sekondi (Sekune) Takorade. Kumasi yɛ Asantefoɔ ahenkuro. Asantehene, Otumfoɔ Osei Tutu a ɔtɔ so mmienu (II) ɛne ɔhempɔn a seesei ɔte Sikadwa Kofí (The Golden Stool) so. Na Ghana wɔ mantam bɛyɛ du, nanso seesei deɛ ɛyɛ dunsia.\nƆmanpanin a ɔdi Ghana so seesei no din de Nana Addo Dankwa Akuffo-Addo. Ghanafoɔ pɛ asomdwoe na wɔsane nsọ yɛ nkurofɔ a wɔsuro Nyame. Ghana yɛ ɔman a ɛwɔ sika, ɛne nneɛma pa a ɔnya firi n'asase no mu. Ghanafoɔ̯ ani abue. Seesei Ghana asuapɔn (university) nso adɔɔso. Ebi ne KNUST, LEGON, UCC, UEW, UDS, UMAT ɛne deɛ ɛkeka ho.\nRetrieved from "https://tw.wikipedia.org/w/index.php?title=Gaana&oldid=22466"


2 Kronieken 25 HTB – 2 Berɛsosɛm 25 ASCB | Biblica\n2 Kronieken 25 HTB – 2 Berɛsosɛm 25 ASCB\n2 Berɛsosɛm 25:1-28\nAmasia Di Ɔhene Wɔ Yuda\n1Amasia dii ɔhene no, na wadi mfirinhyia aduonu enum, na ɔdii adeɛ mfirinhyia aduonu nkron wɔ Yerusalem. Na ne maame din de Yehoadan a ɔfiri Yerusalem. 2Amasia yɛɛ deɛ ɛtene wɔ Awurade ani, nanso na ɛmfiri nʼakoma nyinaa mu. 3Ɛberɛ a Amasia timiiɛ wɔ nʼahennie mu yie no, ɔkunkumm mmarima a wɔkumm nʼagya no. 4Nanso, wankunkum awudifoɔ no mma, ɛfiri sɛ, ɔtiee Awurade ahyɛdeɛ a wɔatwerɛ wɔ Mose mmara nwoma no mu no sɛ: Ɛnsɛ sɛ wɔkunkum awofoɔ wɔ wɔn mma bɔne a wɔayɛ enti, anaa wɔkunkum mma wɔ awofoɔ bɔne a wɔayɛ enti. Wɔn a wɔsɛ owuo no, ɛsɛ sɛ wɔkum wɔn wɔ wɔn nnebɔne enti.\n5Ade foforɔ a Amasia yɛeɛ ne sɛ, ɔyɛɛ nhyehyɛeɛ foforɔ wɔ akodɔm no mu, de ntuanofoɔ tuatuaa Yuda ne Benyamin mmusua no mu biara ano. Afei, ɔkanee wɔn hunuu sɛ nʼakodɔm no dodoɔ ano si mmarima ɔpehasa a ɛyɛ wɔn a wɔadi mfeɛ aduonu rekorɔ, na wɔatete wɔn nyinaa wɔ peatoɔ ne nkataboɔkura mu. 6Ɔsane tuaa dwetɛ tɔno 3.4 sɛ apaabɔdeɛ maa Israel mmarima ɔpeha a wɔnim akodie yie.\n7Nanso, Onyankopɔn onipa baa ɔhene no nkyɛn bɛkaa sɛ, “Ao ɔhene, ntua sika mfa akodɔm mfiri Israel, ɛfiri sɛ, Awurade nka Israel ho. Ɔremmoa saa nnipa a wɔfiri Efraim no. 8Sɛ woma wɔkɔka wʼakodɔm ho kɔ ɔko, na moko sɛ ɛdeɛn ara a, wɔbɛdi mo so nkonim. Onyankopɔn bɛtu mo agu, ɛfiri sɛ, ɔwɔ tumi sɛ ɔboa anaa ɔsɛe.”\n9Amasia bisaa Onyankopɔn onipa no sɛ, “Na dwetɛ a metua kɔbɔɔ Israel akodɔm paa no nso menyɛ no ɛdeɛn?”\nOnyankopɔn onipa no buaa sɛ, “Awurade bɛtumi ama wo deɛ ɛsene sei koraa.”\n10Enti, Amasia pɔnn akodɔm a ɔbɔɔ wɔn paa no, maa wɔsane kɔɔ Efraim. Yei maa wɔn bo fuu Yuda, na wɔsane de abufuhyeɛ kɔɔ efie.\n11Na Amasia sii ne bo, dii nʼakodɔm anim, kɔɔ Nkyene Bɔnhwa no mu. Ɛhɔ na wɔkumm Edomfoɔ akodɔm a wɔfiri Seir no ɔpedu. 12Wɔkyekyeree ɔpedu bio de wɔn kɔɔ abotan tenten bi atifi, kɔsunsumm wɔn ma wɔbɛhwee abotan a ɛwɔ bepɔ no ase no so, tetee pasapasa.\n13Na akodɔm a Amasia kɔbɔɔ wɔn paa a ɔma wɔsane kɔeɛ no tohyɛɛ Yuda nkuro bebree a ɛwɔ Samaria ne Bet-Horon ntam no so. Wɔkunkumm nnipa mpensa, tasee asadeɛ bebree.\n14Ɛberɛ a ɔhene Amasia dii Edomfoɔ so a ɔreba no, ɔde ahoni a ɔtase firii Seirfoɔ nkyɛn kaa ne ho baeɛ. Ɔde wɔn sisii hɔ sɛ ɔno ankasa anyame, kotoo wɔn anim, bɔɔ afɔdeɛ maa wɔn. 15Yei hyɛɛ Awurade abufuo yie enti, ɔsomaa odiyifoɔ sɛ ɔnkɔbisa sɛ, “Adɛn enti na wosom anyame a mpo wɔntumi nnye wɔn ankasa nkurɔfoɔ nkwa mfiri wɔn nsam?”\n16Nanso, ɔhene no amma nʼano ansi, na ɔkaa sɛ, “Da bɛn na mebisaa wo afotuo? Mua wʼano na mankum wo!” Enti, ansa na odiyifoɔ no rebɛkɔ no, ɔbɔɔ saa kɔkɔ yi, “Menim sɛ ɛsiane sɛ woayɛ saa enti, Onyankopɔn ayɛ nʼadwene sɛ ɔbɛsɛe wo, ɛfiri sɛ, woantie mʼafotuo.”\n17Akyire a Yudahene Amasia kɔɔ nʼafotufoɔ nkyɛn kɔbisaa afotuo no, ɔde sii Israelhene Yoas a na ɔyɛ Yehoahas babarima, na ɔyɛ Yehu nana nso anim sɛ, “Bra na yɛnni ako.”\n18Na Israelhene Yoas de abasɛm buaa Yudahene Amasia sɛ, “Nkasɛɛ a ɛwɔ Lebanon mmepɔ so somaa abɔfoɔ kɔɔ dutan ntweneduro nkyɛn kɔka kyerɛɛ no sɛ, ‘Fa wo babaa ma me babarima awadeɛ.’ Ɛhɔ ara na aboa bi firi wiram bɛtiatiaa nkasɛɛ no so sɛee no. 19Nokorɛm, woadi Edom so nkonim, ama woayɛ ahantan. Ma wʼani nsɔ wo nkonimdie no, na tena wo fie. Adɛn enti na wopere wo ho kɔ ɔhaw a ɛde amanehunu bɛba wo ne Yudafoɔ nyinaa so yi?”\n20Amasia yɛɛ asoɔden, ɛfiri sɛ, na Onyankopɔn resiesie ɛkwan bi afa so asɛe no, sɛ ɔsomm Edom anyame no enti. 21Na Israelhene Yoas, boaboaa nʼakodɔm ano kɔtiaa Yudahene Amasia. Akodɔm mmienu no hyiaa wɔ Bet-Semes a ɛwɔ Yuda. 22Israel akodɔm dii Yuda so nkonim, maa wɔbɔɔ ahweteɛ, dwane kɔɔ wɔn kurom. 23Israelhene Yoas kyeree Yudahene Amasia wɔ Bet-Semes, na ɔsane de no baa Yerusalem. Afei, Yehoas hyɛɛ nʼakodɔm sɛ, wɔnsɛe Yerusalem ɔfasuo no anammɔn ahansia a ɛfiri Efraim ɛpono ano, kɔsi Twɛtwɛwa Ɛpono no ano. 24Ɔtasee sikakɔkɔɔ ne dwetɛ ne nneɛma ahodoɔ a ɛwɔ Onyankopɔn Asɔredan mu a na Obed-Edom25.24 Obed Edom abusua no firi Lewifoɔ abusua mu a wɔde Asɔredan no mu adekoradan hyɛɛ wɔn nsa. (1 Be 26.15). hwɛ so no nyinaa. Afei, ɔfaa adekoradan a na ɛwɔ ahemfie hɔ mu nneɛma kaa nnommumfoɔ no ho, na ɔsane kɔɔ Samaria.\n25Israelhene Yoas owuo akyi no, Yudahene Amasia tenaa ase mfirinhyia dunum. 26Amasia ahennie ho nsɛm nkaeɛ a ɛfiri ahyɛaseɛ kɔsi awieeɛ no, wɔatwerɛ agu Yuda ahemfo ne Israel ahemfo nwoma mu. 27Amasia danee ne ho firii Awurade akyi no, wɔpamm ne tiri so wɔ Yerusalem. Ɛno enti, ɔdwane kɔɔ Lakis. Nanso, nʼatamfoɔ somaa awudifoɔ, tii no kɔkumm no wɔ hɔ. 28Wɔde no too ɔpɔnkɔ so baa Yerusalem bɛsiee no kaa nʼagyanom ho wɔ Dawid kurom.\nASCB : 2 Berɛsosɛm 25


Забур 47 CARS - Nnwom 47 AKCB\nmomfa anigye nteɛ mu mfrɛ Onyankopɔn.\n2Awurade Ɔsorosoroni no ho yɛ nwonwa,\nƆyɛ Ɔhene kɛse wɔ asase nyinaa so!\nna ɔde nnipa hyɛɛ yɛn anan ase.\n4Oyii yɛn agyapade maa yɛn,\nnea ɛyɛ Yakob a ɔdɔ no no ahohoahoade.\n5Onyankopɔn aforo kɔ soro wɔ anigye nteɛteɛmu mu,\nAwurade wɔ torobɛnto nnyigyei mu.\n6To ayeyi nnwom ma Onyankopɔn, to ayeyi nnwom;\nto ayeyi nnwom ma yɛn Hene, to ayeyi nnwom.\n7Efisɛ Onyankopɔn yɛ asase nyinaa so Hene.\nMonto ahurusi nnwom mma no.\n8Onyankopɔn di hene wɔ amanaman no so;\nOnyankopɔn te nʼahengua kronkron so.\nsɛ Abraham Nyankopɔn nkurɔfo,\nefisɛ asase so ahemfo yɛ Onyankopɔn de;\nna wɔma no so kɛse.\nAKCB : Nnwom 47


Забур 63 CARS - Nnwom 63 AKCB\nDawid dwom. Bere a ɔwɔ Yuda Sare so no na ɔtoe.\n1Wo, Onyankopɔn, ne me Nyankopɔn\nMehwehwɛ wo anibere so;\nwo ho sukɔm de me kra,\nme nipadua ani agyina wo,\nwɔ asase a awo na asade nni mu so,\nfaako a nsu nni.\n2Mahu wo wɔ Kronkronbea hɔ\nmahu wo tumi ne wʼanuonyam.\n3Esiane sɛ wʼadɔe di mu sen nkwa nti\nmʼanofafa bɛhyɛ wo anuonyam.\n4Sɛ mete ase yi, mɛkamfo wo,\nna wo din mu na mɛma me nsa so.\n5Me kra bɛmee sɛnea wadi aduan papa bi;\nmede anofafa a ɛto dwom beyi wo ayɛ.\n6Meda me mpa so a, mekae wo.\nAnadwo dasu mu nyinaa, midwen wo ho.\n7Efisɛ wone me boafo,\nwo ntaban ase nwini mu na mɛto dwom.\n8Me kra bata wo ho;\nna wo nsa nifa kura me mu.\n9Wɔn a wɔpɛ me akum me no bɛsɛe;\nwɔbɛkɔ asase ase tɔnn.\n10Wɔbɛdan wɔn ama afoa\nna wɔbɛyɛ aduan ama sakraman.\n11Nanso ɔhene bedi ahurusi wɔ Onyankopɔn mu;\nwɔn a wɔka ntam wɔ Onyankopɔn din mu nyinaa bɛkamfo no,\nna wobemua atorofo ano.\nAKCB : Nnwom 63


Yefta ne Efraimfo koe (1-7)\nShibolet ne Sibolet (6)\nƆtemmufo Ibsan; Ɔtemmufo Elon; Ɔtemmufo Abdon (8-15)\n12 Na Efraim mmarima boaa wɔn ho ano, na wotwa kɔɔ Safon* kɔka kyerɛɛ Yefta sɛ: “Bere a woretwa akɔ ne Ammonfo akɔko no, adɛn nti na woamfrɛ yɛn amma yɛne wo ankɔ?+ Yebetwa ogya ato wo fi mu ahyew wo ne ofi no nyinaa.” 2 Na Yefta ka kyerɛɛ wɔn sɛ: “Ntɔkwaw kɛse bi sɔree wɔ me ne me nkurɔfo ne Ammonfo ntam. Mefrɛɛ mo sɛ mommɛboa me, nanso moammegye me amfi wɔn nsam. 3 Bere a mihui sɛ moremma mmegye me no, meyɛɛ m’adwene sɛ mede me nkwa* bɛto me nsam na me ne Ammonfo no akɔko.+ Na Yehowa nso de wɔn hyɛɛ me nsa. Enti adɛn na nnɛ moaba sɛ mo ne me rebɛko yi?” 4 Ɛnna Yefta boaboaa Gilead mmarima+ nyinaa ano, na wɔne Efraimfo kɔkoe. Na Gilead mmarima dii Efraimfo so nkonim. Saa Efraimfo no na wɔkae sɛ: “Mo Gileadfo a mowɔ Efraim ne Manase no, moyɛ Efraim akobɔfo.” 5 Na Gileadfo dii kan kosiw baabi a wɔfa twa Yordan asu no+ ansa na Efraimfo no redu hɔ. Sɛ Efraimfo a wɔreguan no bi kodu hɔ na ɔka sɛ: “Momma mintwa nkɔ” a, na Gileadfo no abisa no sɛ: “Woyɛ Efraimni?” Sɛ ɔka sɛ: “Daabi!” a, 6 na wɔaka akyerɛ no sɛ: “Ka sɛ Shibolet.” Nanso ɛyɛ a ontumi nka no yiye, enti ɔka sɛ “Sibolet.” Ɛba saa a, na wɔakyere no akum no wɔ baabi a wɔfa twa Yordan asu no. Enti saa bere no, Efraimfo 42,000 na wowuwui. 7 Gileadni Yefta buu Israel atɛn mfe asia, na ɛno akyi no owui, na wosiee no wɔ ne kurom wɔ Gilead. 8 N’akyi no, Ibsan a ofi Betlehem bebuu Israel atɛn.+ 9 Ná ɔwɔ mma mmarima 30 ne mma mmea 30. Ɔmaa ne mma mmea no waree mmarima a womfi n’abusua mu, na ɔkɔpɛɛ mmea 30 brɛɛ ne mma mmarima no sɛ wɔnware wɔn. Na obuu Israel atɛn mfe ason. 10 Afei Ibsan wui, na wosiee no wɔ Betlehem. 11 N’akyi no, Sebulonni Elon bebuu Israel atɛn. Na obuu Israel atɛn mfe du. 12 Afei Sebulonni Elon wui, na wosiee no wɔ Ayalon wɔ Sebulon asaase so. 13 N’akyi no, Piratonni Hilel ba Abdon bebuu Israel atɛn. 14 Ná ɔwɔ mma mmarima 40 ne mmanana mmarima 30 a wɔtenatenaa mfurum 70 so. Na obuu Israel atɛn mfe awotwe. 15 Afei Piratonni Hilel ba Abdon wui, na wosiee no wɔ Piraton a ɛwɔ Efraimfo asaase so wɔ Amalekfo+ bepɔw so.\n^ Ebetumi nso akyerɛ, “wotwa kɔɔ atifi fam.”


Dɛn na Ɛsɛ sɛ Mihu Fa Mmonnaato Ho?\nNsɛm 10 a Mmabun Bisa ne Ɛho Mmuae\nKENKAN WƆ Abbey Abkhaz Abui Acholi Afrikaans Albanian Alur American Sign Language Arabic Argentinean Sign Language Armenian Assamese Attié Australian Sign Language Aymara Azerbaijani Azerbaijani (Cyrillic) Bambara Baoule Bashkir Basque Bassa (Cameroon) Batak (Karo) Batak (Simalungun) Batak (Toba) Belize Kriol Bengali Betsimisaraka (Southern) Bicol Bislama Bissau Guinean Creole Bolivian Sign Language Boulou British Sign Language Bulgarian Bété Cambodian Catalan Cebuano Chavacano Chichewa Chilean Sign Language Chin (Hakha) Chinese Mandarin (Simplified) Chinese Mandarin (Traditional) Chitonga Chitonga (Malawi) Chitonga (Zimbabwe) Chitumbuka Chiyao Chokwe Chol Chopi Chuukese Chuvash Cibemba Cinamwanga Cinyanja Colombian Sign Language Croatian Cuban Sign Language Czech Damara Dangme Danish Dayak Ngaju Digor Drehu Dutch Ecuadorian Sign Language Edo Efik English Estonian Ewe Faroese Fijian Finnish Finnish Sign Language Fon French Ga Galician Garifuna Georgian German German Sign Language Gokana Greek Guarani Gujarati Gun Guéré Haitian Creole Hausa Hebrew Herero Hiligaynon Hindi Hiri Motu Hmong (White) Hungarian Hungarian Sign Language Iban Ibanag Ibinda Igbo Iloko Indonesian Irish Isoko Italian Italian Sign Language Japanese Japanese Sign Language Javanese Jula Kabiye Kabuverdianu Kabyle Kachin Kannada Karen (S'gaw) Kazakh Kazakh (Arabic) Kekchi Khana Kikamba Kikaonde Kikongo Kikuyu Kiluba Kimbundu Kinyarwanda Kipende Kirghiz Kiribati Kirundi Kisi Kisonge Kongo Konkani (Roman) Korean Korean Sign Language Kosraean Krio Kwangali Kwanyama Lamba Latvian Lenje Lhukonzo Lingala Lithuanian Lomwe Luganda Lunda Luo Luvale Macedonian Macua Malagasy Malay Malayalam Maltese Mam Mambwe-Lungu Mapudungun Marathi Marshallese Mauritian Creole Maya Mazatec (Huautla) Mexican Sign Language Mixe (North Central) Mizo Mongolian Moore Myanmar Nahuatl (Central) Nahuatl (Guerrero) Nahuatl (Huasteca) Navajo Ndau Ndebele Ndebele (Zimbabwe) Ndonga Nepali Ngabere Ngangela Nias Nigerian Pidgin Norwegian Nyaneka Nyungwe Nzema Okpe Oromo Ossetian Otetela Otomi (Mezquital Valley) Palauan Pangasinan Papiamento (Aruba) Papiamento (Curaçao) Paraguayan Sign Language Persian Peruvian Sign Language Pidgin (Cameroon) Polish Polish Sign Language Ponapean Portuguese Portuguese (Portugal) Punjabi Punjabi (Shahmukhi) Quebec Sign Language Quechua (Ancash) Quechua (Ayacucho) Quechua (Bolivia) Quechua (Cuzco) Quiche Quichua (Chimborazo) Quichua (Imbabura) Quichua (Pastaza) Romanian Romany (Macedonia) Romany (Macedonia) Cyrillic Romany (Southern Greece) Rotuman Runyankore Russian Russian Sign Language Rutoro Samoan Sangir Sango Sena Sepedi Serbian Serbian (Roman) Sesotho (Lesotho) Sesotho (South Africa) Seychelles Creole Shona Sidama Silozi Sinhala Slovak Slovenian Solomon Islands Pidgin South African Sign Language Spanish Spanish Sign Language Sranantongo Sunda Swahili Swahili (Congo) Swati Swedish Tagalog Tahitian Tajiki Tamil Tandroy Tankarana Tarascan Tatar Telugu Tetun Dili Thai Tiv Tlapanec Tojolabal Tongan Toraja Totonac Tshiluba Tshwa Tsonga Tswana Turkish Turkmen Tuvaluan Twi Tzeltal Tzotzil Uighur (Cyrillic) Ukrainian Umbundu Urdu Urhobo Uruund Uzbek Uzbek (Roman) Valencian Venda Venezuelan Sign Language Vezo Vietnamese Vietnamese Sign Language Wallisian Waray-Waray Wayuunaiki Welsh Wolaita Xhosa Yacouba Yoruba Zande Zapotec (Isthmus) Zapotec (Lachiguiri) Zimbabwe Sign Language Zulu\nNEA ENTI A EHIA\nAfe biara wɔto nnipa mpempem mmonnaa anaa wɔyɛ wɔn basabasa. Mmofra ne mmabun na wɔtaa yɛ wɔn saa.\nƐDƐN NA WOBƐYƐ?\nNá Annette ani nna ne ho so. Ohui ara ne sɛ obi ato ahyɛ ne so aka no atim fam. Ɔkae sɛ, “Meyɛɛ sɛ mɛteɛm, nanso meteɛm koraa a, ɛmma. Merepia no no, na merebɔ no, na meretiti no. Nso ne nyinaa ankosi hwee. Nea metee ara ne sɛ ɔde sekan awɔ me. Afei na meda hɔ kagyaa.”\nWo na biribi saa too wo a, anka wobɛyɛ dɛn?\nSUSUW HO HWƐ!\nEbia wohwɛ wo ho yiye paa. Sɛ worepue anadwo a, woyɛ nea wubetumi biara de bɔ wo ho ban. Nanso bɔne betumi ato wo bere biara. Bible ka sɛ, ‘Ɛnyɛ ahoɔharefo na wodi nkonim mmirikatu mu, na ɛnyɛ animdefo na wonya nnipa anim dom; efisɛ asiane to wɔn nyinaa bere a wɔnhwɛ kwan.’—Ɔsɛnkafo 9:11.\nNea ɛtoo Annette no to mmabun pii; nkurɔfo a wonnim wɔn na ɛto wɔn mmonnaa. Nanso ebinom deɛ, amannifo anaa abusuafo mpo na ɛto wɔn mmonnaa. Yɛhwɛ Natalie sei a, odii mfe du na aberante bi too no mmonnaa. Ná aberante no te wɔn mpɔtam hɔ ara. Natalie kae sɛ, “Ná mayɛ basaa. Aniwu ne ehu kyekyeree me. Enti mfiase no, mammɔ obiara amanneɛ.”\nASƐM NO MFI WO\nDa biara a Annette bɛkae nea esii no, na wabubu. Ɛyɛ no sɛ nea ɛbae nyinaa fi no. Ɔkae sɛ: “Ɛwɔ hɔ ara na abesi me tirim. Midwen ho a, ɛyɛ me sɛ migogow me ho dodow. Asɛm no ara ne sɛ, onya de sekan no wɔɔ me ara na ehu tɔɔ me so. Mantumi anyɛ hwee bio, nanso ebia anka ɛsɛ sɛ mekentene me ho kakra.”\nNatalie nso susuw sɛ nea esii nyinaa fi no. Ɔkae sɛ: “Migyee aberante no dii dodo. Na m’awofo aka no denneennen sɛ mekɔ abɔnten kodi agorɔ a, menhwɛ sɛ me nuabea nso wɔ hɔ bi. Nanso mantie. Enti ɛyɛ me sɛ me ara m’asoɔden na ɛkɔfaa ne nyinaa bae. Asɛm no haw m’abusuafo paa, na wei besi me tirim a na mereyɛ awu. Ɛnyɛ me a anka wei nyinaa amma.”\nAnnette ne Natalie asɛm yi ne wo deɛ hyia a, ɛnde kae sɛ obi to wo mmonnaa a, ɛnkyerɛ sɛ wo na womaa kwan. Mmonnaato yɛ aniberesɛm paa, nanso nsɛm a ebinom ka ma no yɛ sɛ gyama ɛnyɛ biribiara. Wɔka sɛ: “Mmarimaa deɛ saa ara; wugyaagyae wo ho a, wɔremfa nkyɛ wo.” Nanso hena na ɔbɛka sɛ ɔno deɛ ɔpɛ sɛ obi to no mmonnaa? Enti sɛ obi ato wo mmonnaa pɛn a, mmu wo ho fɔ, efisɛ asɛm no mfi wo.\nYɛka sɛ “asɛm no mfi wo” a, ebia ɛnyɛ den sɛ wobɛte ase, nanso wubegye atom anaa? Ebinom mpɛ sɛ wɔbɔ asɛm no so koraa. Adeɛ yi wosusuw sɛ wɔn ara na akɔfa aba. Enti daa na wosu gu wɔn yam. Nanso, wo deɛ hwɛ oo: Wumua w’ano a, hena paa na woreyɛ no? Nea ɔtoo wo mmonnaa no, anaa wo a yɛato wo mmonnaa no? Wo ara wo yiye mu nti ehia sɛ wudwen asɛm no ho bio.\nMFA NHYƐ WO MU\nBible ka sɛ ɔtreneeni Hiob rehu amane no, ɔkae sɛ: “Mɛkasa me kra awerɛhow mu!” (Hiob 10:1) Wo nso ɛ? Wunnye nni sɛ woka ho asɛm a ɛbɛboa? Woka kyerɛ obi a wopɛ n’asɛm a, wubehu nneɛma ani so yiye na woahu nea wobɛyɛ wɔ ho. Wei betumi ayi adesoa ne adwennwen afi wo so.\nAnnette hui sɛ asɛm yi yɛ nokware. Wo deɛ tie n’anom asɛm: “Meka kyerɛɛ m’adamfo bi, na ɔhyɛɛ me nkuran sɛ menka nkyerɛ m’asafo mu mpanyimfo no bi. Ɛyɛ me dɛ paa sɛ meyɛɛ saa. Wɔne me bɔɔ nkɔmmɔ mpɛn pii hyɛɛ me den. Wɔkasa maa no tɔɔ me koma so paa. Wɔmaa mihui sɛ nea esii no mfi me. Emu biara nni hɔ a efi me.”\nEbia asɛm no ahyɛ wo so dodo. Ɛnde, adɛn na wonka nkyerɛ obi mma no mmoa wo?\nNatalie kaa nea esii no kyerɛɛ n’awofo. Tie n’anom asɛm: “M’awofo twaa me koma too me yam, na ɛmaa mitumi kasae. Nea m’awofo yɛe yi boaa me paa; amma m’anni yaw kɛse.”\nAdeɛ baako a ɛboaa Natalie nso ne mpaebɔ. Ɔkae sɛ: “Edu baabi na ɛyɛ den sɛ me ne obi besusuw ho a, na aka me ne me Nyankopɔn. Mebɔ mpae a, mitumi hwie me komam nsɛm nyinaa gu n’anim. Wei ma me ho dwo me sei fɔmm.”\nWo nso ɛ? Biribi saa ato wo pɛn a, kae sɛ ‘ayaresa wɔ ne bere.’ (Ɔsɛnkafo 3:3) Enti hwɛ wo ho so yiye. Ɛyɛ a nya bere home. Afei kae sɛ Yehowa ne awerɛkyekye nyinaa Nyankopɔn, enti fa wo ho to no so.—2 Korintofo 1:3, 4.\nSƐ W’ASO AWARE A\nSɛ woyɛ abaayewa na obi pɛ sɛ ɔhyɛ wo ma wubu bra bɔne a, nsuro sɛ wobɛka no pen sɛ, “Gyae nea woreyɛ no!” anaa “Yi wo nsa, gyae me mu!” Nka sɛ mo adamfofa no bɛsɛe nti wubemua w’ano. Sɛ wei nti ɔne wo twa mu a, mma no nhaw wo. Ɔnyɛ ɔbarima a ɔfata wo! Wuhia ɔbarima a obu ne ho, ɔbarima a obedi wo ni.\nYƐ SƆHWƐ YI\n“Bere a yɛwɔ sukuu no, ɛwɔ hɔ a na mmarimaa bi abegyina m’akyi atwe me brassiere (bɔdes) akeka abofonosɛm akyerɛ me. Wotumi ka sɛ me ne wɔn da a, m’ani begye paa.”—Coretta.\nWohwɛ nea mmarimaa no yɛe yi a, wobɛka sɛ:\nWɔne Coretta redi agorɔ?\nWɔde wɔn ho rehyehyɛ no?\nWɔretwetwe n’adwene aba nna so?\n“Bere bi a yɛte bɔs mu no, abarimaa bi fii ase keka nsɛnhunu kyerɛɛ me. Mihui ara na wasɔ me mu. Enti mebɔɔ ne nsa twenee baabi ka kyerɛɛ no sɛ omfi me nkyɛn. Afei na ɔhwɛ me hãã, kyerɛ sɛ onhu nipa ko a meyɛ.”—Candice.\nWohwɛ nea abarimaa no yɛe yi a, wobɛka sɛ:\nƆne Candice redi agorɔ?\nƆde ne ho rehyehyɛ no?\nƆretwetwe n’adwene aba nna so?\n“Afe a etwaam no, abarimaa bi tuu n’ani sii me so sɛ ɔpɛ me na ɔpɛ sɛ yepue. Nanso mampene. Ɛtɔ da a, ɔde ne nsa fefa me ho. Meka sɛ onnyae a, ontie. Da bi na merehyɛ me mpaboa, nea metee ara ne sɛ wabɔ me to.”—Bethany.\nWuhu nea abarimaa yi yɛe no sɛn?\nƆne Bethany redi agorɔ?\nYɛhwɛ nsɛm yi nyinaa a, nea ɛtɔ so 3 no na ɛyɛ nokware.\nSɛ obi retwetwe w’adwene aba nna so anaa ɔde nna ho nsɛm rehaw wo a, yɛrentumi nka sɛ ɔne wo redi agorɔ anaa ɔde ne ho hyehyɛ wo kɛkɛ. Adɛn ntia?\nObi retwetwe w’adwene aba nna so na woka kyerɛ no sɛ onnyae koraa ontie.\nWei yɛ aniberesɛm paa, efisɛ ebetumi akowie mmonnaato.\nNEA MEPƐ SƐ MEYƐ\nSɛ m’adwene yɛ me sɛ bɔne a ɛtoo me no fi me a, dɛn na mɛyɛ?\nƆpanyin bɛn na metumi aka m’asɛm akyerɛ no?\nSUA PII KA HO!\nHwɛ video a wɔato din Nea W’atipɛnfo Ka—Nna Ho Ateetee wɔ www.jw.org/tw. (Kɔ BIBLE NKYERƐKYERƐ > MMABUN)\nASƐMMISA 1 Meyɛ Nipa Bɛn?\nASƐMMISA 2 M’ani Nnye Sɛnea Mete Ho—Adɛn Ntia?\nASƐMMISA 3 Mɛyɛ Dɛn ne M’awofo Abɔ Nkɔmmɔ?\nASƐMMISA 4 Midi Mfomso a Dɛn na Mɛyɛ?\nASƐMMISA 5 Sɛ Sukuuni Bi Teetee Me a Mɛyɛ Dɛn?\nASƐMMISA 6 Me Mfɛfo Repiapia Me Akɔ Bɔne Mu a Dɛn na Mɛyɛ?\nASƐMMISA 7 Obi Pɛ Sɛ Me ne No Da a Mɛyɛ Dɛn?\nASƐMMISA 8 Dɛn na Ɛsɛ sɛ Mihu Fa Mmonnaato Ho?\nASƐMMISA 9 Ɛsɛ sɛ Migye Adannandi Di?\nASƐMMISA 10 Ɛbɛyɛ Dɛn na Bible Atumi Aboa Me?\nText Baabi a wubetumi atwe nneɛma akenkan Nsɛm 10 a Mmabun Bisa ne Ɛho Mmuae\nAudio Baabi a wubetumi atwe nneɛma abɔ atie Nsɛm 10 a Mmabun Bisa ne Ɛho Mmuae


Yɛka Asɛmpa no Wɔ Europe Anafo Fam Pɛɛ | Krataa a Efi Greece\nASƐM A ƐDA SO Mmea Amanehunu\nASƐM A ƐDA SO Ɛyɛ Ampa sɛ Onyankopɔn Dwen Mmea Ho?\nASƐM A ƐDA SO Onyankopɔn Dwen Wɔn Ho, Ɔwɔ Obu ne Nidi Ma Wɔn\nASETENAM NSƐM Afei na Mahu Onyankopɔn a Mesom No No\nSUA BIRIBI FI ONYANKOPƆN ASƐM MU Dɛn na Ɛbɛkɔ so Atemmu Da?\nAyamye Yɛ Su a Ɛho Hia Onyankopɔn\nBƐN ONYANKOPƆN “Amanaman no Behu sɛ Mene Yehowa”\nNSƐM A AKENKANFO BISA Yehowa Adansefo Wɔ Mmea Asɛmpakafo Anaa?\nYɛka Asɛmpa no Wɔ Europe Anafo Fam Pɛɛ\nWɔama Nkurɔfo Ahu Onyankopɔn Din Wɔ Swahili Mu\nMOMFA NKYERƐKYERƐ MO MMA Adifudepɛ na Ɛsɛee Gehasi\nKENKAN WƆ Afrikaans Albanian Amharic Arabic Armenian Cebuano Chinese Mandarin (Simplified) Chinese Mandarin (Traditional) Croatian Czech Danish Dutch English Estonian Finnish French Georgian German Greek Hiligaynon Hungarian Iloko Indonesian Italian Japanese Kinyarwanda Kirghiz Korean Lithuanian Malagasy Norwegian Polish Portuguese Romanian Russian Sepedi Serbian Sesotho (Lesotho) Shona Slovak Slovenian Spanish Swedish Tagalog Tsonga Tswana Turkish Twi Ukrainian Vietnamese Xhosa Zulu\nƆwɛn-Aban | September 2012\nKrataa a Efi Greece\nBERE a hyɛmma a yɛde retu kwan no de n’ani kyerɛɛ Mediterranea supɔw ketewa bi so no, Levká Mmepɔw atenten a ɛwɔ Crete supɔw ho no de nkakrankakra yerae. Nnipa 13 na na yɛwɔ hyɛmma no mu retu kwan akɔka asɛmpa no wɔ Gavdos supɔw ketekete a ɛwɔ Europe anafo pɛɛ no so.\nSaa da no, na wim atew, enti yɛn adwene yɛɛ yɛn sɛ akwantu no bɛyɛ bɔkɔɔ. Nanso ankyɛ na mframa fii ase bɔ faa po no so denneennen maa hyɛmma a yɛte mu no wosow biribiribiri wɔ po no so. Ehu kaa me, na mekaee ɔsomafo Paulo ho asɛm a ɛwɔ Bible mu no sɛ, bere bi, ɔno nso, ahum a ano yɛ den bɔɔ no wɔ saa po yi ara so; saa bere no, na wɔfrɛ Gavdos supɔw no Kauda. (Asomafo Nnwuma 27:13-17) Mpae a na merebɔ ara ne sɛ yɛbɛkɔ akodu Gavdos dwoodwoo.\nTrypití Cape, Europe anafo pɛɛ\nYɛde nkakrankakra kosii sɛ afei de, yehuu baabi a yɛrekɔ no; ná ɛyɛ kurow ketewa bi a ɛwɔ ɔbotan a apue afi nsu mu so. Ɛnkɔ soro kɛse; ne tenten bɛyɛ mita 300, na ɛso da so. Supɔw yi tenten mu ne ne tɛtrɛtɛ mu nyinaa yɛ kilomita 26, na nnua bi a ɛte sɛ kube ne nnua ntiatia bi reyɛ agye hɔ nyinaa. Mmeae bi wɔ hɔ a ɔpopaw nnua wɔ mpoano hɔ nyinaa.\nNnipa bɛyɛ 8,000 na na wɔte supɔw no so bere bi. Nanso nnɛ, nnipa a wɔte hɔ no dodow nnu 40. Ɛte sɛ nea nsakrae pii mmaa Gavdos. Ɛwom, ɛpo so hyɛn taa fa Gavdos mpoano, nanso efi Crete rekɔ Gavdos de, ɛpo so hyɛn ntaa nkɔ mma; nea ɛkɔ hɔ no mpo, wim tebea a ɛntaa nyɛ papa wɔ hɔ nti, wotumi twa akwantu no mu anaa wotu hyɛ da.\nYɛaba Gavdos sɛ yɛrebɛma nkurɔfo biribi a ɛbɛma wɔn ani agye; yɛrebɛka anidaso a ɛbɛma wɔanya daakye papa ne hokwan a wobenya atena ase daa wɔ akwahosan pa mu. Yɛreyɛ adu mpoano no, na yɛn ho pere yɛn sɛ yebesi fam akɔka asɛmpa no akyerɛ nkurɔfo.\nNá yɛatena ɛhyɛn mu ma ahinhim yɛn bɛyɛ dɔnhwerew anan ne fã wɔ po so, na na yɛn anim mpo kyerɛ sɛ yɛabrɛbrɛ. Bere a yegyee yɛn ahome kakra na yɛnom kafe kakra no, yɛsan nyaa ahoɔden bio. Yɛde bere kakra bɔɔ ɔsomafo Paulo akwantu no ho nkɔmmɔ na obi bɔɔ mpae a efi komam. Afei de na yɛayɛ krado sɛ yebefi adwuma no ase.\nKurow no mufo anim tew na wɔpɛ nnipa sɛ. Wɔtoo nsa frɛɛ yɛn kɔɔ wɔn afie maa yɛn biribi kakra kaa yɛn ano. Yɛkaa asɛmpa no kyerɛɛ wɔn san yɛɛ nneɛma bi boaa wɔn. Bere a yɛreka asɛmpa no akyerɛ ɔbea bi no, anuanom a yɛne wɔn kɔe no biako hui sɛ anyinam nkanea ho nneɛma a ɛwɔ ɔbea no adwumam no bi asɛe, na esiane sɛ onua no nim ho adwuma nti, ɔyɛ maa no. Ɛkaa ɔbea no koma na ogyee Bible nhoma a yɛde maa no no, na ɔkamfoo yɛn sɛ yɛreyɛ asɛnka adwuma no. Ɔbea biako nso de anisɔ kae sɛ: “Moreyɛ Onyankopɔn adwuma, na ɛnyɛ nnipa adwuma, na ɛha a moatwa kwan aba yi koraa kyerɛ saa.”\nBible ho nhoma a yɛde kɔe no, yehui sɛ nkurɔfo ani gye ho paa. Ɔbarima bi gyee Ɔwɛn-Aban ne Nyan! nsɛmma nhoma no bi, na ɔkae sɛ yɛmma no yɛn nhoma no pii na edu awɔw bere a yentumi mma hɔ no a wakenkan. Ɔbarima bi nso de, na ɔrepɛ yɛn nhoma no bi akenkan asan apɛ bi agu ne sotɔɔ mu ama wɔn a wɔba hɔ bɛtɔ nneɛma. Ɔde n’address maa yɛn sɛnea ɛbɛyɛ a yebetumi de bi amena no ɔsram biara. Abusua bi nso ani gyee paa bere a wohui sɛ supɔw ketewa a wɔte so no din wɔ Bible mu no. Wɔn nso de anigye gyee yɛn nsɛmma nhoma no bi.\nSarakíniko Baka no ni; baabi a bere bi na wɔde nkurɔfo a aban atwa wɔn asu kogu ne nkaedum bi a wɔde kae wɔn no nso ka ho\nNea ɛhɔfo no yɛe no hyɛɛ yɛn nkuran paa, nanso yɛn mu bi de, Gavdos supɔw no san kaee yɛn awerɛhosɛm bi a esisii mmere bi. Ɔdan bi bɛn baka a wɔfrɛ no Sarakíniko no, na bere bi na wɔde nkurɔfo a aban atwa wɔn asu kogu mu. Bɛyɛ mfe 70 ni, asɛnka adwuma no nti, wotwaa Yehowa Dansefo bi a wɔfrɛ no Emmanuel Lionoudakis asu kɔɔ hɔ. * Wɔka Gavdos ho asɛm sɛ, saa bere no “na ɛyɛ supɔw a hwee nni so a akekantwɛre a wɔn ano yɛ yaw wɔ, baabi a ɔkɔm, nneɛma a wɔde kamee nnipa ne yare kunkum . . . nnipa pii. Enti wɔfrɛ hɔ owu kurom.” Ná Lionoudakis kɔ po koyi nam yɛ aduan di, nanso saa bere no nyinaa na ɔde bere pii ka asɛmpa no kyerɛ ne mfɛfo nneduafo, efisɛ na ɔno nko ara na ɔyɛ Ɔdansefo wɔ hɔ. Bere a Lionoudakis babea ne ne kunu ne wɔn babea a wɔka yɛn ho no huu beae a ɔtenae bɛyɛ mfe 70 ni no, wɔn werɛ howee paa.\nNnipa a wotwaa wɔn asu kɔɔ Gavdos no de, na ɛhɔ nyɛ baabi pa koraa. Nanso yɛn de yɛn ani kaa hɔ paa, efisɛ yɛkaa asɛmpa no wɔ supɔw no so baabiara no, na yɛmaa nnipa a wɔn anim tew no nsɛmma nhoma 46 ne nhomawa akron. Yɛhwɛ kwan sɛ yɛbɛsan akɔsra yɛn nnamfo a yenyaa wɔn no bio!\nYɛn ani baa yɛn ho so no, na yɛn nsrahwɛ no aba awiei. Wim tebea san yɛɛ basaa, enti bere a ɛsɛ sɛ anka yesim bɛyɛ anwummere nnɔnnum no, yɛde bere no kɔɔ akyiri. Eduu anadwo dasum no, yefii ase siesiee yɛn ho sɛ yɛrebefi yɛn akwantu a emu yɛ den no ase bio aba yɛn akyi. Nneɛma totɔɔ mu a yɛresim no, na abɔ ahemadakye nnɔnabiɛsa. Ahum tui wɔ po no so dosoo yɛn nnɔnhwerew anum ansa na yɛresan akodu Crete dwodwoo. Yefi nsu no so de yɛn nan sii fam no, na yɛabrɛbrɛ ama yentumi nnantew yiye. Nanso na yɛn ani agye sɛ yɛatumi ama nkurɔfo a wɔwɔ Gavdos supɔw no so no ahu Yehowa din. (Yesaia 42:12) Yɛn a yɛkɔe no nyinaa gye toom sɛ yɛn brɛ no renyɛ ɔkwa. Nea yɛfaa mu no de, yɛn werɛ befi nnansa yi ara, nanso yenim sɛ yɛn werɛ remfi saa akwantu yi da.\n^ nky. 11 Sɛ wopɛ sɛ wokenkan Emmanuel Lionoudakis ho asɛm a, hwɛ September 1, 1999 Ɔwɛn-Aban no, kratafa 25-29.\nƆWƐN-ABAN September 2012


Exodus 29 | Intanɛt So Bible| Wiase Foforɔ Nkyerɛaseɛ\nƆkwan a wɔfaa so hyɛɛ wɔn asɔfo (1-37)\nAfɔre a wɔbɔ no da biara (38-46)\n29 “Eyi na fa tew wɔn ho na wɔatumi asom sɛ asɔfo ama me: Fa nantwinini kumaa baako ne adwennini abien a wɔte apɔw,+ 2 na fa hwiit siam muhumuhu yɛ paanoo a mmɔkaw* nnim, na fa ngo fra esiam no bi yɛ paanoo a mmɔkaw nnim a ɛte sɛ kawa.+ Afei yɛ paanoo ntraantraa a mmɔkaw nnim, na fa ngo sra so. 3 Fa gu kɛntɛn mu+ na fa ka nantwinini ne adwennini abien no ho bra m’anim. 4 “Afei fa Aaron ne ne mma no bra ahyiae ntamadan no kwan ano,+ na ma wɔmfa nsu nguare.+ 5 Fa ataade tenten no,+ nsasin no, efɔd* no, ne nkatabo no hyɛ Aaron, na fa abɔso* no bɔ ne mu wɔ nguguso no so.+ 6 Fa abotiri no bɔ ne ti na fa ahosohyira sɛnkyerɛnne kronkron* no bɔ abotiri no anim.+ 7 Wuwie a, fa ɔsrango no,+ na hwie gu n’apampam fa sra no.+ 8 “Afei fa ne mma no nso bra, na fa ntaade tenten no hyehyɛ wɔn.+ 9 Aaron ne ne mma no nyinaa, fa nea wɔde bɔ wɔn mu no bobɔ wɔn mu, na fa abotiri no nso bobɔ wɔn. Ma ɛnyɛ mmara a ɛda hɔ sɛ wɔn fifo na wobedi asɔfo daa.+ Eyi ne ɔkwan a wobɛfa so ahyɛ Aaron ne ne mma asɔfo.*+ 10 “Afei fa nantwinini no bra ahyiae ntamadan no anim na Aaron ne ne mma mfa wɔn nsa ngu aboa no apampam.+ 11 Kum nantwi no wɔ Yehowa anim wɔ ahyiae ntamadan no kwan ano.+ 12 Fa wo nsateaa bɔ nantwi no mogya mu, na fa sosɔ afɔremuka no mmɛn+ no ho, na hwie mogya a aka no nyinaa gu afɔremuka no ase.+ 13 Afei srade+ a ɛwowɔ aboa no nsono ne ne mmerɛbo ho, ne asaabo abien no ne ɛho srade no, yiyi na hyew wɔ afɔremuka no so.+ 14 Nantwi no nam, ne nhoma, ne ne bin de, fa ogya hyew wɔ asoɛe no akyi. Eyi yɛ bɔne ho afɔre. 15 “Afei fa adwennini no baako, na Aaron ne ne mma mfa wɔn nsa ngu odwennini no apampam.+ 16 Kum odwennini no na fa ne mogya pete afɔremuka no ho hyia.+ 17 Twitwa aboa no mu asinasin na hohoro ne nsono+ mu ne ne nan* ho, na fa esin biara to ne sin foforo ho kosi ne ti. 18 Hyew odwennini mu no nyinaa wɔ afɔremuka no so. Ɛyɛ ɔhyew afɔre huamhuam* a wɔhyew ma Yehowa.+ Ɛyɛ afɔre a wɔde ogya hyew ma Yehowa. 19 “Afei fa odwennini a waka no nso bra na Aaron ne ne mma mfa wɔn nsa ngu odwennini no apampam.+ 20 Kum odwennini no na fa ne mogya no bi yɛ Aaron aso nifa ne ne mma no aso nifa, na fa bi nso yɛ wɔn nsa nifa kokurobeti ne wɔn nan nifa kokurobeti ho, na fa mogya no bi pete afɔremuka no ho hyia. 21 Afei fa mogya a ɛwɔ afɔremuka no so ne ɔsrango+ no bi pete Aaron ho ne ne ntaade mu, na fa bi nso pete ne mma ho ne wɔn ntaade mu, na ama ɔne ne ntaade ne ne mma ne wɔn ntaade ayɛ kronkron.+ 22 “Odwennini no srade, ne dua a adɔ srade no, srade a ɛwowɔ ne nsono ne ne mmerɛbo ho, n’asaabo abien ne srade a ɛwowɔ ho,+ ne ne nan nifa no, yiyi ne nyinaa, efisɛ ɛyɛ asɔfohyɛ guan.+ 23 Afei yi paanoo kurukuruwa, paanoo a ɛte sɛ kawa a ngo wom, paanoo tratraa a mmɔkaw nnim fi kɛntɛn a ɛwɔ Yehowa anim no mu. 24 Fa ne nyinaa hyɛ Aaron ne ne mma nsam, na ma wonhim no sɛ ohim afɔre wɔ Yehowa anim. 25 Wowie a, na woagye afi wɔn nsam de aka ɔhyew afɔre a edi kan no ho ahyew wɔ afɔremuka no so; ɛbɛyɛ afɔre huamhuam* wɔ Yehowa anim, afɔre a wɔde ogya hyew ma Yehowa. 26 “Afei oguan a wɔde bɛbɔ afɔre de ahyɛ Aaron sɔfo no,+ fa ne koko na him wɔ Yehowa anim sɛ ohim afɔre. Ɛno na ɛbɛyɛ wo kyɛfa. 27 Oguan a wɔde bɛbɔ afɔre de ahyɛ Aaron ne ne mma asɔfo no,+ fa ne koko a wɔde bɛbɔ ohim afɔre no ne ne nan a ɛka afɔrebɔde kronkron no ho no, na dwira ho. 28 Eyi bɛyɛ Aaron ne ne mma dea. Ɛyɛ ahyɛde a Israelfo bedi so daa, na ɛyɛ afɔrebɔde kronkron a Israelfo de bɛma wɔn.+ Sɛ wɔbɔ asomdwoe afɔre a, wɔde afɔrebɔde+ kronkron yi bɛma Yehowa. 29 “Aaron ntaade kronkron no,+ sɛ wɔsra ne mma+ a wobedi n’akyi aba no hyɛ wɔn asɔfo a, wɔbɛhyɛ. 30 Ne mma no mu nea obedi n’ade sɛ ɔsɔfo no, sɛ ɔba ahyiae ntamadan no mu bɛsom wɔ kronkronbea hɔ a, ɔbɛhyɛ no nnanson.+ 31 “Oguan a wɔde bɛbɔ afɔre ama asɔfo no, fa ne nam a aka no, na noa wɔ baabi a ɛhɔ yɛ kronkron.+ 32 Aaron ne ne mma nwe+ odwennini no nam na wonni paanoo a ɛwɔ kɛntɛn mu no wɔ ahyiae ntamadan no kwan ano. 33 Nea wɔde bɛpata ama wɔn, de adwira wɔn ho a ɛno na wɔde bɛhyɛ wɔn asɔfo* no, ma wonni. Nanso obiara a ɔnyɛ ɔsɔfo* rentumi nni bi, efisɛ ɛyɛ kronkron.+ 34 Sɛ asɔfohyɛ guan no nam anaa paanoo no bi ka ma ade kye so a, nea ɛbɛka biara fa ogya hyew.+ Ɛnsɛ sɛ obiara di, efisɛ ɛyɛ kronkron. 35 “Nea maka akyerɛ wo yi nyinaa, yɛ Aaron ne ne mma saa pɛpɛɛpɛ. Nnanson na wode bɛhyɛ wɔn asɔfo.*+ 36 Da biara, wode nantwinini bɛbɔ bɔne ho afɔre, na wode adwira afɔremuka no ho afi bɔne ho de atew ho. Afei fa ngo sra afɔremuka no ma ɛnyɛ kronkron.+ 37 Fa nnanson pata ma afɔremuka no na dwira ho sɛnea ɛbɛyɛ a afɔremuka no bɛyɛ kronkron paa.+ Ansa na obi de ne nsa bɛka afɔremuka no, ɛsɛ sɛ ɔyɛ kronkron. 38 “Nea wode bɛbɔ afɔre wɔ afɔremuka no so ni: da biara,+ wobɛfa adwennini nkumaa abien a wɔn mu biara adi afe. 39 Fa adwennini nkumaa no baako bɔ afɔre anɔpa na fa baako nso bɔ afɔre anwummere a anim rebiribiri.*+ 40 Sɛ wode odwennini kumaa a odi kan no rebɔ afɔre a, fa ngo pa a efi ngodua mu hin* nkyem anan mu baako, na fa fra esiam muhumuhu efa susude* nkyem du mu baako ka ho, na fa bobesa hin nkyem anan mu baako nso bɔ nsã afɔre. 41 Odwennini kumaa a ɔto so abien no, fa bɔ afɔre anwummere a anim rebiribiri.* Fa aduan afɔre ne afɔrebɔ nsã no bi ka ho te sɛ anɔpa de no ara. Fa bɔ afɔre huamhuam* a wɔde ogya hyew ma Yehowa. 42 Mo awo ntoatoaso nyinaa mu no, mommɔ ɔhyew afɔre yi wɔ Yehowa anim daa wɔ ahyiae ntamadan no kwan ano, na ɛhɔ na meyi me ho adi ne mo akasa.+ 43 “Meyi me ho adi akyerɛ Israelfo no wɔ hɔ, na m’anuonyam+ ama hɔ ayɛ kronkron. 44 Mɛyɛ ahyiae ntamadan no ne afɔremuka no kronkron, na mɛyɛ Aaron ne ne mma nso kronkron+ ma wɔasom sɛ asɔfo wɔ m’anim. 45 Mɛtena Israelfo mu na mayɛ wɔn Nyankopɔn.+ 46 Na wobehu sɛ mene Yehowa wɔn Nyankopɔn, na me na miyii wɔn fii Egypt asaase so sɛ me ne wɔn bɛtena.+ Mene Yehowa wɔn Nyankopɔn.\n^ Nt., “de tumi ahyɛ wɔn nsa.”\n^ Nt., “bɛhyɛ wɔn nsa ma.”


Sɛnea Wobɛkyekye Obi a Ɔredi Awerɛhow Werɛ\nASƐM A ƐDA SO | WO DƆFO BI WU A DƐN NA WOBƐYƐ?\nObi Biribi Wu a, Wobɛyɛ Dɛn Akyekye Ne Werɛ?\nHwɛ sɛ ɔmannifo bi regyam ne dɔfo bi a wawu. Wopɛ sɛ woma ohu sɛ wudwen ne ho na wopɛ sɛ woboa no, nanso wunhu nea wonyɛ anaa wonka. Enti ekowiee ase no woantumi amma no yaakɔ anaa due mpo. Asɛm a ɛte saa bi ato wo pɛn anaa? Ɛnde, biribi wɔ hɔ a wubetumi ayɛ de aboa.\nMpɛn pii no, nea ɛsɛ sɛ woyɛ ara ne sɛ wobɛkɔ onipa a ade atɔ n’ani no nkyɛn. Afei wubetumi aka akyerɛ no sɛ “kosɛ anaa due.” Mmeae bi wɔ hɔ a, nea nkurɔfo yɛ ne sɛ wɔbɛbam onipa a ɔredi awerɛhow no anaa wɔde wɔn nsa bɛto ne mmati anaasɛ ne kɔn mu de akyerɛ sɛ wodwen ne ho. Sɛ nea ade ato n’ani no pɛ sɛ ɔka asɛm bi a, yɛ aso tie no yiye. Abusua bi biribi wu na woyɛ nneɛma bi ma wɔn a, wɔn ani tumi gye paa. Ebia wubetumi anoa aduan ama wɔn, ahwɛ wɔn mma ama wɔn, anaa aboa ama wɔayɛ ayi no ho ntotoe. Woyɛ nneɛma a ɛtete saa de boa wɔn a, na woakum wɔn koraa.\nAfei, ɛwom ara a wubetumi aka asɛm bi afa nea wawu no ho. Ebia wubetumi aka ne suban pa anaa biribi a ɔyɛe a wokae. Nea ɔredi awerɛhow no te nsɛm bi a ɛte saa a, ɛma n’ani gye. Yentie asɛm a Pam kae yi, ne kunu Ian wui no, ɛbɛyɛ mfe nsia ni. Ɔka sɛ: “Ɛtɔ da a nkurɔfo ka adepa a na Ian yɛ a na minnim no ho asɛm. Mete nsɛm a ɛte saa a, ɛma m’ani gye.”\nNea ebinom ayɛ nhwehwɛmu ahu ne sɛ, ade tɔ obi ani a, ahyɛase no nnipa pii tumi kɔkyekye ne werɛ. Nanso enni gyina koraa na wɔn a wɔrekyekye ne werɛ no ayi ne baako ahyɛ ne nsa. Enti ade tɔ w’adamfo bi ani a, bɔ mmɔden sɛ wo ne no bedi nkitaho bere nyinaa. * Nkitahodi a ɛte saa tumi boa wɔn a wɔredi awerɛhow no mu pii ma wonya awerɛkyekye.\nKaori yɛ ababaa bi a ofi Japan. Ne maame wui yayaayaw, nanso anso hɔ ara, bosome 15 akyi pɛ na ne nuabea panyin nso wui. Ɔno de, ne nnamfonom annyi ne baako anhyɛ ne nsa. Bere a ɔbea panyin bi a wɔfrɛ no Ritsuko bɔɔ mmɔden sɛ ɔde Kaori bɛyɛ ne yɔnko berɛbo no, Kaori kae sɛ: “Mɛka nokware a, nea Ritsuko yɛe no anyɛ me dɛ, efisɛ na mempɛ sɛ mede obiara bɛyɛ me maame. Nanso, sɛnea na Mama Ritsuko ne me te no nti, eduu baabi no na mframa mfa yɛn ntam koraa. Nnawɔtwe biara na yebom kɔ asɛnka na na yebom kɔ Kristofo nhyiam nso. Mpɛn pii no, ná ɔfrɛ me ma yɛkɔnom tii, ɔnoa aduan brɛ me, na ɔkyerɛw me lɛtɛ. Nea mama Ritsuko yɛe no hyɛɛ me den paa.”\nKaori maame wui no, mfe 12 atwam na ɔne ne kunu baanu nyinaa de bere pii reka asɛmpa no akyerɛ nkurɔfo. Kaori ka sɛ: “Ɛde besi nnɛ nyinaa, Mama Ritsuko dwen me ho. Bere biara a mɛkɔ fie anaa me kurom no, mekɔsra no na ɔhyɛ me nkuran.”\nPoli nso yɛ Yehowa Dansefo a ofi Cyprus, na bere a ɔno nso kunu wui no, onyaa awerɛkyekye. Nea ɛwom ne sɛ, na ne kunu a wɔfrɛ no Sozos no yɛ asafo mu panyin a ne yam ye. Ná Sozos taa frɛ nnyanka anaa nyisaa ne akunafo ba wɔn fie bedidi gye wɔn ani. (Yakobo 1:27) Nanso Sozos dii mfe 53 no, biribi honoo ne tirim ma owui yayaayaw. Poli ka sɛ: “Yɛwaree mfe 33, nanso owu dɛɛfo gyee me dɔfo no fii me nsam.”\nNneɛma bɛn na wubetumi ayɛ de akyekye nkurɔfo werɛ?\nBere a wɔyɛɛ Poli kunu ayi wiei no, Poli ne ne ba ketewa Daniel a wadi mfe 15 no tu kɔtenaa Canada. Wɔkɔɔ hɔ no, wɔne Yehowa Adansefo asafo bi kɔbɔe, na wɔboaa wɔn paa. Poli ka sɛ: “Ná asafo no mufo no nnim nea na ato yɛn no ho hwee, nanso wɔannyaw yɛn mu. Na wɔba yɛn nkyɛn bɛka nkuranhyɛsɛm kyerɛ yɛn. Nea wɔyɛe no boaa Daniel paa efisɛ saa bere no na na ohia ne papa. Asafo mu mpanyimfo no maa wɔn ani kɔɔ Daniel ho. Mpanyimfo no baako mpo de, bere biara a ɔne ne nnamfo bepue akogye wɔn ani anaa akɔbɔ bɔɔl no, na ɔde Daniel ka ne ho.” Ɛnnɛ a yɛrekasa yi Poli ne ne ba no nyinaa anya awerɛkyekye. Ampa, awerɛkyekye fi onipa hɔ, na onipa nua ne nipa.\nNea yɛaka yi kyerɛ sɛ nneɛma pii wɔ hɔ a yebetumi ayɛ de akyekye obi a ne biribi awu werɛ. Bible nso ka anidaso nwonwaso bi ho asɛm a ɛno nso betumi akyekye yɛn werɛ.\n^ nky. 6 Ebinom mpo de, wɔhyɛ bere a onipa no fii mu no nsow, efisɛ saa bere no, adɔfo no bi taa di awerɛhow enti sɛ da no rebɛn anaa ɛso a, wɔkyekye nea ade ato n’ani no werɛ.\nAnidaso a ɛwɔ Bible mu yi yɛ ampa?


Psalm 68 MSG - Nnwom 68 NA-TWI | Biblica América Latina\nPsalm 68 MSG - Nnwom 68 NA-TWI\n11-4 Up with God!\nMSG : Psalm 68\nƆman nkonim dwom\n1Onyankopɔn ma ne ho so bɔ n’atamfo pete. Wɔn a wɔtan no guan wɔ nkogu mu. 2 Sɛnea wɔbɔ wusiw gu no, saa ara na ɔpam wɔn. Sɛnea srade nan wɔ ogya so no, saa ara na amumɔyɛfo yera wɔ Onyankopɔn anim.\n3 Nanso atreneefo ani gye na wɔn ho sɛpɛw wɔn wɔ n’anim. Wɔwɔ ahotɔ na wɔteɛm ahosɛpɛw so. 4 To dwom ma Onyankopɔn; to dwom kamfo ne din. Siesie ɔkwan ma nea ɔnam omununkum mu no. Ne din de Awurade; ma w’ani nnye wɔ n’anim. 5 Onyankopɔn a ɔte ne fi kronkron mu no hwɛ nnyanka ne akunafo. 6 Ɔma onnibie ofi tena mu na wayi nneduafo ama wɔade wɔn ho ahotɔ mu. Nanso wɔn a wotia Onyankopɔn no bɛtena asase so akyirikyiri.\n7 O Onyankopɔn, bere a wudii wo nkurɔfo anim, bere a wode wɔn faa sare so no, 8 asase wosowee na osu tɔe esiane Sinai Nyankopɔn ne Israel Nyankopɔn no ba nti. 9 Womaa osu tɔe bebree maa w’asasenini no yɛɛ yie. 10 Wo nkurɔfo kyekyeree wɔn afi wɔ hɔ; wɔnam w’adɔe so hwɛɛ ahiafo. 11 Awurade hyɛɛ mmara maa mmea kɔkae se, 12 “Ahemfo ne wɔn asraafo reguan!” Mmea a wɔwɔ fie no kyɛɛ asade no mu fae: 13 mmuruburu a wɔde dwetɛ afa wɔn ho a wɔanan sikakɔkɔɔ a ɛhyerɛn agu wɔn ntaban so. Adɛn nti na mo mu bi tenaa nguandan mu ɔko da no? 14 Bere a Otumfoɔ Nyankopɔn bɔɔ ahene a wɔwɔ Salmon Bepɔw so hwetee no, ɔmaa sukyerɛmma tɔe wɔ hɔ.\n15 Basan bepɔw yɛ kɛse a ɛwɔ nkoko bebree. 16 Adɛn nti na mo nkoko, mode ani bɔne hwɛ bepɔw a Onyankopɔn ayi sɛ ɔbɛtena so? Awurade bɛtena hɔ daa daa. 17 Awurade bɛtena ne nteaseɛnam akɛse mpempem no mu afi Sinai akɔ kurow kronkron no mu. 18 Ɔde nneduafo bebree ka ne ho kɔ atifi pɛɛ, na wogye akyɛde fi wɔn a wɔayɛ no dɔm no nkyɛn. Awurade Nyankopɔn bɛtena hɔ.\n19 Kamfo Awurade, nea ɔsoa yɛn nnosoa da biara no. Ɔyɛ Onyankopɔn a ogye yɛn nkwa. 20 Yɛn Nyankopɔn yɛ Onyankopɔn a ogye nkwa. Ɔyɛ Awurade, yɛn Awurade a ogye yɛn fi owu mu. 21 Akyinnye biara nni ho sɛ ɔbɛpɛtɛw n’atamfo ne wɔn a bɔne ara na wɔkɔ so yɛ no ti. 22 Awurade aka se, “Mede mo atamfo befi Basan asan aba; mɛsan ayi wɔn afi po bunu mu, 23 na moanantew wɔn mogya mu na akraman ataforo dodow biara a wɔpɛ.”\n24 O Onyankopɔn, obiara ahu wo nkonimdi santen a woreto no; Onyankopɔn, me hene, santen a ɔreto akɔ ne Kronkron mu Kronkron hɔ no. 25 Nnwontofo no wɔ anim, ɛnna nnwomkyerɛfo no nso wɔ akyiri, na wɔn ntam na mmeawa a wɔrebɔ akyene no wɔ. 26 “Kamfo Onyankopɔn wɔ hyia a ɔne ne nkurɔfo ahyia no. Mo, Yakob asefo nyinaa, monkamfo Awurade!” 27 Odikanfo a ɔba no ne Benyamin, abusua ketewaa koraa no; nea odi hɔ ne Yuda ne ne nkurɔfo, na Sebulon ne Naftali adikanfo aba. 28 O Onyankopɔn, kyerɛ wo tumi, tumi a wode adi ama yɛn no, 29 tumi a efi wo fi a ɛwɔ Yerusalem a ahene bɛkyɛ wo nneɛma wɔ mu no. 30 Ka Misraim ne mu mmoa a wɔhyɛ demmire mu ne aman ne emu anantwinini ne wɔn tɔte anim kosi sɛ wɔbɛkotow wo de wɔn dwetɛ ama wo. Bɔ wɔn a wɔn ani gye ɔko ho no pete. 31 Ananmusifo befi Misraim aba, na Sudanfo ama wɔn nsa so abɔ mpae afrɛ Onyankopɔn. 32 Wiase ahemman, monto dwom mma Onyankopɔn. Monto ayeyi dwom mma Awurade 33 a ɔnam wim, tete wim no. Muntie no, na mompɔ so dennen. 34 Monna Onyankopɔn tumi adi. Ne kɛseyɛ wɔ Israel na ne tumi wɔ wim. 35 Onyankopɔn ho yɛ hu wɔ ne tenabea kronkron mu hɔ; Israel Nyankopɔn! Ɔma ne nkurɔfo ahoɔden ne tumi. Kamfo Onyankopɔn.\nNA-TWI : Nnwom 68


Italy Nsrahwɛ | Nsase ne Nnipa\nKENKAN WƆ Afrikaans Albanian Amharic Arabic Armenian Azerbaijani Azerbaijani (Cyrillic) Bulgarian Cebuano Chichewa Chinese Mandarin (Simplified) Chinese Mandarin (Traditional) Chitonga Croatian Czech Danish Dutch English Estonian Ewe Finnish French Georgian German Greek Hebrew Hiligaynon Hungarian Icelandic Iloko Indonesian Italian Japanese Kinyarwanda Kirghiz Kirundi Korean Latvian Lithuanian Macedonian Malagasy Maltese Norwegian Polish Portuguese Romanian Russian Sepedi Serbian Serbian (Roman) Sesotho (Lesotho) Silozi Sinhala Slovak Slovenian Spanish Swahili Swedish Tagalog Thai Tigrinya Tsonga Tswana Turkish Twi Ukrainian Vietnamese Xhosa Zulu\nITALY yɛ ɔman a emu nneɛma gu ahorow—mpoano a ɛtrɛw kɔ akyiri ne mmepɔw a ɛyɛ abonkyiabonkyi; ahohuru bere a emu yɛ hyew paa wɔ anafo fam na awɔw bere a emu yɛ nwini paa wɔ atifi fam. Ɛyɛ ɔman a ogya bepɔw wom paa, nanso ogya bepɔw no mu kakraa bi na ɛtaa paapae—te sɛ Stromboli ne Bepɔw Etna.\nItaly ka aman a nnipa ahyɛ mu paa wɔ Europa no ho. Nnipa te sɛ Arabfo, Byzantifo, Helafo, Normanfo, ne Foinikefo adi mu akɔneaba.\nNsrahwɛfo tena gondola mu de fa nsuka pii a ɛdeda Venice no mu\nKurow no wɔ tete abakɔsɛm ho nneɛma ne nnwinne pii. Tete Helafo ne Romafo amanfõ ne Ɔsesɛw bere mu adan a wɔde nneɛma a ɛyɛ fɛ ahyehyɛ mu wɔ Italy nkurow akɛse ne nketewa pii mu. Mfonini ahorow, ahoni a wɔde abo ayɛ, ne nsubura ahorow a wɔkyerɛ a nnipa bi te sɛ Bernini, Michelangelo, ne Raphael na wɔyɛe nso wɔ hɔ.\nAduan ho hia wɔn paa wɔ wɔn asetena mu, na wɔde aduan na ɛyɛ wɔn amanne pii. Wɔtaa di pasta nnuan kan, na wɔde nantwinam anaa mpataa ne afumduan atoa so. Ngo a wonya fi ngodua mu abu so wɔ baabiara. Pizza ne risotto yɛ Italiafo nnuan a wɔpɛ paa.\nPasta yɛ Italiafo aduan titiriw\nItaliafo anim tew, wɔpɛ nnipa, na wɔpɛ ahɔhoyɛ. Wɔpɛ nkɔmmɔbɔ, enti nea wotaa hu ne nnipa a wɔahyia mmɔnten so rebɔ nkɔmmɔ, anaa wɔnam kwantempɔn so retotow wɔn nsa dannan wɔn ho wɔ wɔn nkɔmmɔbɔ mu.\nNnipa a wɔwɔ Italy no mu dodow no ara ka sɛ wɔyɛ Roma Katolekfo, nanso wɔn mu kakraa bi pɛ na wɔkɔ asɔre daa. Nnansa yi, wɔmfa nea asɔre no ka no aniberesɛm biara, na wɔabu wɔn ani agu asɔre no mmara a ɛfa nyinsɛn a wotu gu ne awaregyae ho no so.\nYehowa Adansefo renya nkɔso wɔ Italy. Wonim wɔn yiye sɛ nkurɔfo a wɔkyerɛkyerɛ Bible no wɔ baguam na wɔde emu nsɛm no bɔ wɔn bra nso. Yehowa Adansefo asafo ahorow bɛboro 3,000 na ɛwɔ ɔman no mu nyinaa, na wɔn mu dodow no ara resua sɛ wɔbɛka kasa foforo a ɛnyɛ Italiafo kasa. Ɛho abehia sɛ wɔkyerɛkyerɛ Bible no wɔ kasa afoforo mu, efisɛ nnipa a wɔabɛtena Italy a wɔka kasa foforo wɔ mfe du ntam no abu abɔ ho mpɛn abiɛsa.\nSO NÁ WUNIM?\nEwom sɛ Vatican City wɔ Rome de, nanso ɛyɛ ɔman a enyaa ne fahodi wɔ 1929 mu, ma enti Italiafo bu no sɛ ɛyɛ ɔman foforo.\nDolomites bepɔw a ɛso yɛ abonkyiabonkyi a ɛsesã so wɔ Italy atifi apuei fam\nEmu nnipa dodow: 61,000,000\nWim tebea: Mediterranea a ɛwɔ anafo fam no de awɔw bere kakra ne ahohuru bere a ɛkyɛ ba; Alps mmepɔw a ɛwɔ atifi fam no de awɔw a ano yɛ den ba\nAsase: Fã kɛse no ara yɛ mmepɔw, na ɛwɔ mpoano a ne tenten bɛyɛ kilomita 7,500